The Martyrology of Oengus
DA REMFHOCUL.
I. LEBAR BRECC Cethardai cond-agar da cech elathain .i. locc &
aimser & persa & fáth airicc.
IS fissi cid armad
locc conesta ar tús, & aimser isin lucc
thanaisi, & persa isin tres lucc, & fath
airicc in fíne.
IS aire is locc ar tus, ar is fri cathardu &
eclaisi do-miditer luicc .i. prim-luic, &
cádus doib-side.
Fri rigu & tuathu didu do-miditer aimsera. Locc
tanaisse do suidib.
Persa immorro isin tress lucc, ar is a h-eclais no a
tuaith aircthid cacha h-elathan.
Tucait post, ara fríth fath
rem-techtais dona filedaib archena meretrix.
No didu sechim na fellsam fil and .i. locc ar tús,
ar is corpdai locc. Aimsear isin locc tanaisse, ar is
nem-chorpdai. Persa isin tress lucc, ar is ó churp
& nem-churp do-airis. Fath airic didu sicut dixit.
No is ord airic chrutai na n-dúl fil and .i. locc
ar tús, ar is dia máirt do-rignead talum.
Aimser isin lucc thanaisi, ar is dia cétain
do-rígned grian & éscai, & is
friu-side do-miditer aimsera. Persa isin tress lucc, ar is
dia h-aine do-rígned in duine. Tucait immorro fo
dera, ar is dia sathairn ros-bendach Dia na dúile
& ro faillsig fáth a n-airicc.
IS h-i immorro aimser i n-dernai Oengus Aengus immorro M Ængoband, M Oiblein, M
Fidrui, M Diarmuta, M Ainmirech, M Cellair, M Oengusa, M
Natsluaig, M Coelbuid, M Cruind Ba Drai, M Echach
Cobai. in Félire .i. aimser Aeda Ordnige maic
Neill Fhrassaig, ar is e ro gab rige n-Erenn
i n-diaid Dondchuda maic Domnaill, uair ticc Oengus isin
broluch thoisiuch in Fheliri le bás Dondchada.
Do Fothud na Canoine immorro ro taispén Oengus ar
tus in Félire dia n-dechaid Aed for sluaiged Duin Chuair h-i co-crich Mide
& Laigen, & dia n-dechutar clerig
Erenn lais im Chonnmach comorba Patraicc. Ocus is for in
sluagad-sin ro saertha clerig Erenn ar fecht &
sluagad, ar is e Fothad na Canoine ruc in m-breith dia ro
saertha eculsa Erenn, amail at-bert:
Eclas Dé bíí,
léic díi anas n-ái,
bíd a cert for leth,
feib as dech ro bái,
Cech fír-manach fil
for a chubus glon,
dond eclais dian dír
gníd amal cech mog.
Cech dílmain iar sin
fil cen recht, cen réir,
cet cia théis fri báig
Aeda náir maic Néill.
Is h-í ind ríaguil chert
sech ní mór ní becc,
fognad cách Dé mog
cen on is cen ecc. Eclas Dé bíi.
Ro shaer tra Aed Ordnige eculsa Erenn & a
clerchiu for sluaiged o sin immach. Ro thaispen didu Fothud
cetul na canoine & cetul na cosaite do Oengus,
& da-ronsat a n-óentaíd annsin,
& ros-bennach cách dib elathain aroile
& for-fácsat ratha imda for intíi
nos-gebad cu menic in Félire. h-It e em inso ratha in
Fhelire, amal ata isin bróluch degh-dinach don
Félire fessin.
IS fissid didu cia aiste triasin n-dernad in
Félire. Ni anse: Rindard. Caide ém aichne
rinnairde? Ni anse: sé sillæba in cach
cethrumthain & .xii. isin lethrand .xx. iiii.
immorro isin rand chomlan, et si sit plus
minusue error est (is pudar). Recomarc immorro .i.
de-shillabach ina rennaib, is fuire-side da-roine Óengus
in Félire, & for tri gneib didu .i. for
réid rindaird (.i. for rinnaird
dá n-ard),& for rinnaird tri n-ard
& for rinnaird .iiii. n-ard.
Rinnard da n-ard cétamus inso, ut Beccan mac Cula dixit, no is e Erurach Indse Moire:
Diarmait maith mac Cerbaill,
can aige cen laice,
ni ro chluine meirlech
a eirlech, a traite.
Ocus amail at-bert Oengus beos:
For kalaind mis Marta
nid mordai fria n-guide,
Senan, Moinend, Myse,
Dabid Chille Muine.
Rinnard immorro tri n-ard inso:
Fland Tendalach Temrach,
tend-rig Fotla feraind,
otha anall do menaimm
isí a chland do-gegaind.
Ocus amail at-bert Oengus beos:
Re síl dalach doine
toided in ri remain,
luid fo recht, ard erail,
Críst i kalaind enair.
Rindard .iiii. n-ard inso, ut
Fothuth na Canoine dixit:
Aed Ordnige Obaig
for flaith Banba bledig,
coich is ferr im falaig
ina Ectoir Ailig.
Ocus amail at-bert Oengus:
Lassar greíne áine,
apstol Erenn uaige,
Patraic cu meit mile,
rop dítiu diar truaige.
Loccus huius artis Cúil
Bendchuir a Muig Reicheat, h-i Crich h-Ua Fhailge
arái thindscetail, h-i Cluain Éidnech immorro
a ermor, h-i Tamlachtu Librén a fhorbu uile, ut alíi.
Persa dó Óengus mac Oengoband maic Oeiblen,
do muintir Cluana Éidnech.
I N-amsir Chobthaig Choeilbreag.
IS h-é in fochund: fecht do-lluid Oengus do
Chúil Bennchuir a Muig Rechet, co nus-facca lige and,
& ba lán do ainglib iter neam & lar
uasin lige. Co ro iarfaig-sium de sacurt na cille, cia ro
adnocht isin lige ucut? Senoir truag ro bui isin baile, ol
in sacurt. Cia maith do-gníd, ol Oengus.
Nis-faicinn-se a maith sunnraid, ol in sacurt.
Cia rét iter do-gníd, ol Oengus. Noeim in
domain do thuirem, ol in sacart, do neoch ba cumain lais
dib, fo lige & fo érgi, amail ba bés
do ath-loechaib in domain. A mo Dé nime, ol Oengus,
cip e do-gneth tria filidecht trílig moltai dona
noemaib ropu mor a lóg dó in tan is for in
ath-laech tanic rath na méti ucut.
Ro thinscain tra Oengus a fhélire indsin. Da-roine
didu a medon-raind i Cluain
Éidnech. h-I Tamlachtu .i. isin aith
immorro ro forbad .i. i n-aimsir Moel Ruain do-ronta
h-e.
.xx. iiii. sillaba in cach rand, et si sit
plus minusue sicut praedictus error est, etc.
II. LAUD 610. Ceathardai conn-agar do cech eladhain .i. loc &
persa & aimsir & cuís scribind. At
cuintesta dano dond eladain-sea.
Loc ém chitius di Cuil Bendchair i m-Maig Rechet i
Crich Ua Failge, & ind áith i
Támlachtain i n-dernad dano ní de. Í
Cluain Éidnech a thindscetal immorro, í
Cúil Bendchair, & a forba issind áith
í Tamlachta.
Oengus immorro mac Oengobann mic Oebléin mic
Fhidhrui mic Diarmata mic Ainmire mic Cellair mic Oengusa
mic Nat Sluaig mic Caelbaid mic CruindBa
Drai, mic Eochach Coba, mic Luigdech, mic Rossa, mic
Imchatho, mic Feidlimthe, mic Cais, mic Fhiachrach Araide,
a quo Dail n-Araide, nomenatur in persu.
IS h-í immorro aimsir i n-dernad .i. aimsir Aeda
Oirdnide, ar issé ro gab rigi n-Eirend a n-diaid
Donnchada, ár tic Oengus issin broluch tóisech
ind fhelire tar bás Donnchada.
IS í immorro in chúis. Fecht n-óen
do-rala ó Disiurt Oengusa i
m-Mumain co Cúil Bennchoir oc techt do gabail Mail
Ruain i Tamlachtain d' anmcharait. Co n-acca adhnacul issin
chill & ba lán do ainglib uassa co nem. Co
ro iarfaig Oengus do shacart na cilli, cia ro adhnacht
and.
Araile ath-laech truag bói issin baile, ar in
sacart.
Cia maith do-rigne-side, ar Óengus.
Ni fhaicmis émh, ar in sacart, nach maith do denam
dó, acht nóeim in domain do thuirim fo lighi
& fó eírgi, amal is bés
ath-laech.
A Dé nime, ar Aengus, cip é do-gneth
trírig molta do nóebaib ro pad mór a
lóg dó.
Co ro thinnscain iarum in Félire annsin fo
chétoir. Í Tamlachtain immorro ro forbad.
Ceithri sillæba fichet í cech rand, dia
m-bé plus no minus is
mell.
Do Fothud na Canone immorro ro thaispen Oengus ar tus in
Feileire dia n-dechaid ar slóiged Dúin
Chuair, & cleirig h-Eirenn immaille fris im
Chonnmach comarba Patraic, & is don t-shluaiged-sin
ro sóertha cleirig ar sluaiged, ár issé
Fothad ruc in m-breith dia ro sóerad ecailsi
Eirenn, amal is-bert feisin: Eclas Dé bí
leic dí anas n-ái
bith a cert for leth
feib is dech ro bói.
Cach fír-manach fil
for a chubus glan
dond eclais diantír
gníd amal cach mod.
Cach dilmain iar sein
fil cen recht cen reir,
cet cia thes fria baig
Aeda náir maic
Néill.
Is h-í in riagol chert
sech ní mór ni
bec,
foghnad cach Dé mogh
cen on is cen ecc. Ecclas.
Ro thaispen dano Cetal na Canoine & Cetal na
Cosaite do Aengus, & do-ronsat a n-aentaig annsin,
& ro bendach cach dib eladhain araile, &
for-fácsat ratha imdai forintí non-toscebad co
minic. Ata imda ém ratha ind Fheilire chitus, amal
tuirmither issin broluch déidenach.
IN t-Aengus-sin tra ro bo mogh umal inissel do Dia
h-é, & issé no chanad a th-shalmu
amlaid-seo céin bói ic Disiurt Oengusa .i. l.
isind abhaind & gat imma bragait i cengul don bile
.l. dano fón m-bile feissin, & .l. ina
reicles.
Ro indsaig dano iartain co Mael Ruain co r-ragbad h-e d'
anmcharait.
IS é immorro in Mael Ruain-sin ro chind na gebad
ferand i Tamlachtain nóco n-gabad Michel frisa
raibe a charadrad conid triasin
cairde-sin atat minda cossecartha do Michel i Tamlachtain.
Eccmaing tra fecht n-óen iar sin cindiud-sin eipisdil
& fót imalle fria do chur de nim co Mael
Ruain, co r-ragbad ferann, conid annsin iarum ro gabad
Tamlachta.
Do-ruacht iar sin Aengus i r-richt moghad chuice,
& ro erb Mael Ruain fris frestal na h-atha.
Ro gab-sum sin do laim, & issed indister ann co ro fhas in
fochand triana folt ar mét ind fhognuma.
Do-rála didu fecht ann mac becc oc léigiunn
a t-shalm la Mael Ruain, co n-dechaid in cleirech fecht
n-óen don eclais, co ro erb don mac mebrugud a
aiccepta comad erlam fria thaispenad ara chind. Élaid
immorro in mac, ór nar' t-sháil
anní-sin, & issed do-rala h-é don áith co
h-Aengus. Iarfaigis iarum de cid ro m-bói. Indissid
in mac dó. Tair ille, ar Aengus, & tabair do
chenn for mo glún & cotail. Do-rigned
amlaid. Eirgis in mac iar sin. Is ann at-bert Aengus: geib
t' aiccept, a mic. Geibid iarum in mac ní ba h-uilliu
innás in t-aiccept. Ca raét sin, a mic? ar
Aengus. In léighind uili ocum, ar in mac. Imthig, ar
Aengus, & na h-ataim cia rus-taraill. Téit
iarum in mac & taispenaid in t-aiccept do Mael
Ruain, & rathaigis Mael Ruain co raibe aice
ní bud mó, & iarfaigis de, cia do
táraill, a mic. Ní fhetar, ar in mac.
Bréc ém sin, ar an cleirech, abbair co luath.
Ní fhetar, ar in mac, acht dom-rala don aith
& do chotlus & mo chend for glún
fhir na h-atha. Is fír sin, ar se. Is é Aengus
in tairngertaig sin, & tic amach co h-opunn iar
sin, & ní thuc acht leth-assa imme,
& ro soich in n-aith. Maith, a Aengais, ar se, nir'
bo chóir duit ar m-brécad, uair ba
córa sinde ic foghnam duit-siu inna thussa
duind-ne.
Ruc Mael Ruain leis h-é iar sin co n-onoir moir,
& slechtais Aengus dó, & do-gniat a
n-aentaig in n-aentaig in nim & i talmain. Conid
amlaid-sin iarum ro foillsiged Oengus do Mael Ruain.
IS fisid didu cia h-ernail
aisti triasa n-dernad in Feilire. Ni ansa. Rindaird. Is
fisid didu caide aithne rindairde feissin. Ni ansa.
Sé sillæba ina cethramnaib, & a
dó déc ina lethrannaib & a cethair
.xx. ina rannaib chomlana, et si sit plus
minusue is pudur.
Recomarc immorro ina reannaib, re
chomraic .i. dé-sillabach. Forsin ernail airigthi didu don aisti-seo
dianad ainm réid-rindard .i.
rinnard da n-ard, do-roine Aengus in Feilire,
& tri gnee fuirri-side .i. réid-rindard da
n-ard, ut est Becan dixit, nó inde in
t-Eruirech Indsi Móire
dixit:
Diarmait maith mac Cerbaill
can aige gan laice,
ní ro cluine meirlech
a eirrlech a traite.
Ocus amal as-bert Aengus:
For calaind mis Marta
nid morda fria n-guidhi,
Senan, Moinend, Moysi,
Dabíd Cilli Muine.
Ocus reid-rindard tri n-ard, ut Mael
Mura Fothna cecinit:
Fland Tendalach Temrach
tend-rí Fodla feraind
ótha anall do m-muinim
isi a chland do-geogaind. .i. do
togfaind.
Ocus amal as-bert Aengus:
Re sil dalach daine &rl. 
Rindard ceithri n-ard immorro, amal as-bert Fothuth na
Canoine:
Aed oirdnige Obhaig
for flaith Banba blaidig
cuich is ferr im fhalaid
ina Echtair Ailig.
Amal as-bert
Aengus:
Lasar gréne áine
apstal Erenn óige
Pátric go méit míle
rop dítiu diar tróige.
Ata fidrad cubaid etir tosaichib na rann &
deridib na rann eli.
Taided remainn sligid saethrach
co saeraib sil Gaidil gairg
cosin n-daig-thech n-oibind n-ethrach
ro gab fine Echdach aird.
FÉLIRE ÓENGUSSO CÉLI
DÉ.
IN PROLACH.
SÉN a Chríst mo labrai,
a Choimmdiu secht nime!
dom-berthar búaid lére,
a rí gréne gile!
A gel-grían for-osnai
riched co méit nóibe,
a rí con-ic aingliu,
a Choimmdiu na n-dóine!
A Choimmdiu na n-dóine,
a rí fírén fír-maith,
condom-roib cach solad
ar molad dot rígraid.
Do rígrad no molur,
ol is tú mo ruiri,
do-ralus ar m' airi
gréschi occa n-guidi.
Guidiu itge doaib,
romm-ain a n-do-rogbus,
caín
popul co l-lígdath,
In rígraid im-rordus.
IM-rordus in rígraid
imon ríg ós nélaib,
aill úas laithib lígdaib,
aill fo díanaib déraib.
Dom-rorbae domm théti,
ol am tríamain tróg-sa,
íar timnaib ind ríg-sa
rith ro ráith in slóg-sa.
Ro selgatar rótu
nád soréid la báethu,
réna
techt don rígu
ro dámatar
sáethu.
Ro sonnta fíad slógaib,
oté cona m-brígaib,
ro brúithea i n-dálaib,
ro orta fíad rígaib.
Ro ringthea co r-rindib
ro tenntea i r-randaib,
ro loiscthea úas tentib
for lúach-thétib lannaib.
Ro láithea for
bíasta
la berga cen enech,
sroiglithea, seol calad
trésna surnu tened.
Do-uctha
a carcraib
i crochaib a sennad,
in t-shlóig occa sinnad
iarna fóebraib fennad.
Fáilti fri cech
n-aidid
asa fortrén fíäm,
fo-damtis án cróän
már do ríagaib ríám.
Ro dámatar
uili
núall-sa, mór n-gním
n-gaile,
ar fhír-thuillem m-buide
fri Íssu macc Maire.
Mairg cách roda-ort-som
ro lámair a n-guin-som!
iarna sáethur gair-som
ot é céin nos mairseom.
Mór-ríg inna n-gente
bith-golait i l-loscud,
slóig Íssu cen escur
it fáilti iar coscur.
In chóraid las rorta,
co n-imbud a n-dúire,
ar-rochiúir a n-áine,
it fássa a n-dúine.
It é iarna sáethaib
ro-síachtatar ríge,
a r-rúama cen táde,
it bordgala míle.
Mílid roda-crochsat
céptar bailci bressa,
a píana it brassa,
a l-lige ní fessa.
Nímthat mílid Íssu,
ráncatar treib tóidlig,
dia n-éiss a cuirp chráibdig
i m-memraib óir óiblig.
It aidbli fíad scoraib
rígrad Chríst iar fuilib,
ríg domain iar tolaib
ro fírscáich ar suidib.
Hirúath ocus Pilait
fua ro chés ar Fíada,
for-orcennta a m-bríga,
bith-marait a píana.
Íssu cé ro crochad,
ar Coimmdiu, ar n-gérat,
for cech. n-dúil do-rósat
is óg-rí as-réracht.
Cérbo rí in domuin
Nabcodon rúad ro-glach,
ó bebais lia theglach
a ordan do-rodbad.
Nímthá Sen Phól manach,
asa díthrub dubach,
fría noéb-ainm co r-ro-rath
séntae cech slóg subach.
Cé rod selaig
claideb
Iohen bauptaist m-brígach,
for bith ché ro mórad,
i flaith Dé ro rígad.
Hirúath cona rígain,
las rort co lín ilach,
nír at-gab, réim calad,
talam na nem ninach.
Nóeb-ainm Petair apstail
at-sluindi cech senad,
nicon fhiu la credal
do-rogra ainm Neran.
Neir ní fess a lige,
deithbir ní bo chretair ,
in bith co l-lín phopuil
móraith lechtán Petair.
Prím-shuide do Nerain.
i n-airenuch phéne,
Pól apstol, ard áge,
ad-reth richid
réde.
Ro scáich ordan Neran,
is erchían ó shuidiu,
ainm Póil, búan a togu,
attá són for tuiliu.
Cíarbu tholgdae rígain
Phelait a múr chlúime,
ar-rochiúir a h-áine
ó luid i l-loc n-úire.
Nímthá Maire Ingen,
inmain a dún daíngen,
síl n-Adaim, ard n-imbel,
mórthus la slóg n-aingel.
Cíaptar áilli ili
maicc Deic dric nad charam,
nicon fhess na romar
ainm naich h-é for talam.
Nímthá Ciric maccán,
a mór-scél ro sretha,
ba cain géim a chatha,
ro lín burgu betha.
Bíd ar menmae uile
ar thúaith Dé, nad celam,
is torbe dian promam,
in prolach do-beram.
Is bréc bríg in domain
do chách dia m-bí baile,
is sí in bríg uile
serc mór do Macc Maire.
Cit móir ríg in domain
a n-dúíne ad-chíssiu,
fo chét cét it uaisliu
amsáin ísil Íssu.
Cíat ísliu fíad
dáinib.
co n-delmaim a n-grethae,
bit áird úas dind fhlatha
tria bithu na m-bethae.
In bith trúag h-i táam
is duthain a ríge,
in rí con-ic aingliu,
is Coimmdiu cech thíre.
cid
a tír i táam
ata saidbri saigthi,
di neurt Dé, deilm sochlae,
fil and dún ro phraidchi.
At-bath borg tromm Temro
la tairthim a flathe,
co l-lín corad sruithe
maraid Ard mór Mache.
Ro múchad, mór
tairbaid,
míad Lóiguiri ro-glaig,
ainm Pátraic án aurdairc
atá
són for forbairt.
For-forbairt in chretem,
méraid co dé
m-brátha,
genti bibdaid
bertair,
ní trebtar a r-rátha.
Ráth Chrúachan ro
scáichi,
la h-Ailíll gein m-búada,
cáin ordan úas fhlathib
fil i cathir Chlúana.
Classa búana bindi
im Chíarán ci at-coïs,
la séssilbe m-búada
Chlúana móir Maicc Noïs.
Níptá ní bas
dílsiu
seirc Dé ma da-rónaid,
adrad in ríg nélaig,
is de ní bet
brónaig.
Borg Aillinne úallach
at-bath lia shlóg
m-bágach,
is mór Brigit búadach,
ís cáin a r-rúam
dálach.
Borg Emna ro tetha,
acht mairde
a clocha:
is rúam iarthair betha
Glenn dálach Dá Locha.
Lóichet laindrech lígach
Fernae for-trén
éobail,
ní mair in drong úabair
ráith Bécce maicc
Éogain.
Cid ná:d
n-déccaid uili
bretha in ríg cétnai?
ní mair Bécc macc
Éogain,
maraid Aed macc Sétnai.
Sen-chathraig na n-gente
imma rérad
rudrad,
it fássa cen adrad,
amail Lathrach Lugdach.
Ind locáin ro gabtha
déssib ocus trírib,
it rúama co n-dálaib,
co cétaib, co mílib.
Ro milled in gentlecht
cíarbo lígdae lethan,
ro lín flaith Dé Athar
nem, talam la trethan.
Táthunn ní as nessa
ar ar súil salm sobail,
de neurt Dé, dian medair,
in-díu deüd
domain.
Donnchad dric rúad rogdae,
nó Bran búadach Berbae,
ní beir dím sním lobrae
athigid a m-memrae.
Mael Rúain iarna
gairi,
grían már des Maig Midi,
occa lecht co n-glaini
ícthair cnet cech cridi.
Is com-iúir in Coimmdiu
cé thúirtir a thréta,
bith-trágaith a náimtea,
bith-máraid a gréta.
In gorm-ríg ro múchtha,
in Domnaill ro plágtha,
ín Chíaráin ro
rígtha,
in Chronáin ro mártha.
Na mór-shlébe andaig
ro tesctha co rinnib,
do-rónta co l-léce
slébte
donaib glinnib.
Cía ron-beth do chingthecht,
cath fri Demon détlae,
diar combair, ard áge,
maraid in Críst cétnae.
Cit úallaig ríg talman
i tlachtaib at glainiu,
at-bélat iar tuiliu,
téit cách ría n-arailiu.
In rí cain co n-goiri,
Íssu úas tuinn tuili,
mad-génair ó Mairi,
maraid dia n-éis uili.
Ro lénad nert Demuin
cona dub-shlúag dígnai,
bith-maraid i n-úagai
nert rúanaid ar rígnai.
Cia resme fo a mind-som
do-rega a rann-som,
ol ní tiamdae tim-som
ní émsither ann-som.
Bad sonairt ar n-airle,
ascnam anas dílsiu,
ar issed as úaisliu
caram uili Íssu.
A Íssu not-guidiu
ar écnairc na slóg-sa,
do thol in maith mór-sa,
a rím-som do-rón-sa.
Do-rón-sa do réir-siu,
a Rí Sión slúagaig,
ro bith-béo lat rígraid
ísin bith-fhlaith búadaig!
Ro béo-sa fort láim-siu
isind fhlaith i m-bí-siu!
bendacht cecha bordgal
for t' ordan, a Íssu!
A Íssu con-ruidiur
do rígrad do rélad,
iarsind urd do-chúatar
cucut for nem nélach!
Ní fil isin blíadain,
a Chríst, cé ro-clunter,
laithe isind alltar
nach at-rised munter.
Is menann, a Ruiri,
a Rí rímter flaithi,
sluindfem-ni
cen loithi
sóer-chaindlea cech laithi.
Ar lebráin nos-túirfem
fri nech for a n-íarair,
regmi cen nach díchiul
cech n-díriuch don
blíadain.
Bid h-é corp ar n-aicde
admat na ba tíamdae
com-lín caiptel cóemdae
fo lín laithe m-blíadnae.
Ar ná bé for crinniur
do intliucht co saichi,
cech caiptel
cen loithi
sloindfith féil cech laithi.
Laithe na mís már-sa
fris-reith in grian búan-sa,
ar in sluaiged n-án-sa
ní brúifem an núall-sa.
Nóna ocus ída.
réim calne co fíri,
fort margan co m-báni
bieit inna líni.
Lile-siu do laithib
it lebránaib lérib,
lile-siu iar
línib
co l-léir donaib félib.
Mani tuicce samlid
ord fil for ar lóidib,
nod-dlomaim fíad dálaib
it
dall-chéilliu dóinib.
Dénam tormach n-eólais
do intliucht co saichi:
cech caiptel
cen loithi
sluindfid féil cech laithi.
Laithe na mís n-gréine
ním-fhóir-sa a salland,
diar lóid arnáp inmall,
acht dá sé cáin calland.
Ón challaind co alaili
ním-fhóir-sa íar
sétaib,
acht cóic caiptil uasail
sescat ar trib cétaib.
Oc cuindgid na féle
assa for-trén taitnem
túir la fége frithgnam
co l-léir ord na caiptel.
In t-ord inna caiptel
cona lóidib lérib,
is é ord iar línib
file forsna félib.
Flaithem nóeb na n-dúile,
Críst macc Maire nóibe,
Íssu inmain áge,
tóided ré síl
dóine.
FÉLIRE OENGUSSO CÉLI
DÉ.
MÍ ENAIR.
A. Kalendis
Januarii. 1] Re síl dálach dóine
tóided in rí
remáin
luid fo recht, ard eráil,
Críst i callaind
enáir.
B. iu.
Nonas. 5] Esodir in t-epscop,
abb ecailse ardae,
Manchéne án Airce,
Scothíne mind Margae.
C. iii.
Nonas. 9] Már-martrae Rodonis
cona chléir, cain ésce,
Fintan co feib úasle,
Findlug derb Dúin Blésce.
D. Pridie
Nonas. 13] Bás caid Aquilini
co m-buidin ba balcu,
h-i fuil Chríst trea curpu
do-cóemnachtar tlachtu.
E.
Nonis. 17] Togairm Semeoin srotha
co Críst, cruth
ron-gléä,
ba cain-grían, greit núa,
Ciar ingen Duib
Réä.
F. uiii. ante
Idus. 21] Ráith
co ríg, rán togae,
Iulián all
n-glaine,
ní dlig sár, slán subae,
bathes már Maicc Maire.
G. uii. ante
Idus. 25] Martrae Luciáni
co slóg már ba díxu,
im-rordus as h-úaisliu
tossach corgais Íssu.
A. ui. ante
Idus. 29] Estecht Egemoni,
epscop etlae ardae,
Ercnat uág án orbae,
Nechtán nár de Albae.
B. u. ante
Idus. 33] Aildi géill co n-glaini
ar gnúis ríg ro rádis,
Fáelán deodae
dígrais,
Felix Find, Uitális.
C. iu. ante
Idus. 37] Almi-ni a n-itge
náchan tecma droch-rann,
Mílit cáid cain cathbarr,
Diarmait Inse Clothrann.
D. iii. ante
Idus. 41] Croch in martir Phetair,
cona shlúag lán gaile.
a h-Egipt, án subae,
tánic Macc már Maire.
E. Pridie
Idus. 45] Martrae már Muscenti
cona chléir cháin chlandaig,
Críst as rúna rindaid
Laidcenn macc
Baíth Bannaig.
F.
Idibus. 49] A m-bendacht ron-bía
balc itge cen algis,
Sulpic sochlae
suabais,
Helair abb Pictauis.
G. xix. cal.
Febr. 53] Pais Gluceri deochain,
diar fiadait ba sercach,
sruith Nolae nóeb
sochlach
Felix, Fland find
fechtnach
A. xuiii. cal.
Febr. 57] Fo-ráith már n-gur
n-galar,
carais már tromm tredan,
in grían bán ban Muman
Íte Chluana Credal.
B. xuii. cal.
Febr. 61] Cráibdig i féil Fursai
fris-rocabsat ríge,
nói
míli,
méit búadae,
for fichit már míle.
C. xui. cal.
Febr. 65] Nos-molammar menicc
fobíth nídat calaid,
lucht céssais cen chinaid
i féil Antóin manaig.
D. xu. cal.
Febr. 69] Mórad Petair apstail
i r-Róim, rád as díxu,
lassin líth as úaisliu
bás mór máthar
Íssu.
E. xiu. cal.
Febr. 73] Estecht Mairi, Marthae,
coniugum nond-áli,
lassin féil co sóiri
Sen-Phóil cain co n-áni.
F. xiii. cal.
Febr. 77] Án cethrur con-úagu
for óen-líth as nóebu,
Mo Laca, Mo Écu,
Sabaist ocus Óenu.
G. xii. cal.
Febr. 81] Ropat óin dom shnádud
com ríg — réim as
díxu — 
Fuinche, feidm as uaisliu,
Agna ingen Íssu.
A. xi cal.
Febr. 85] Estecht ingen Comgaill,
Colmán maccu Béognai,
Ualerius cen
dígnae,
Felix fuair cuairt
ceóldai.
B. x. cal.
Febr. 89] Césad Sevriani,
Clementi con-sádu,
ron-snádat dond rígu
cona n-dúnud dánu.
C. ix. cal.
Febr. 93] Domm anmain, domm chorpán
rop múr ar cech merblén
Babill, bruth óir fhorlan,
cona thriur dedblén.
D. uiii. cal.
Febr. 97] Ní dedbul a l-lathe,
líth fris-cuirter grethae,
co Críst cechaing sathe,
Pól i m-bathis brethae.
E. uii. cal.
Febr. 101] Is brígach a l-lóchet
la ríg do-don-farci,
slúag ortae iar n-gortai
la pais Policarpi.
F. ui. cal.
Febr. 105] Carais moéda, Muirgein
mírbail gein co m-búadaib:
birt glan-búaid fiad rígaib
Agnetis deich
n-úagaib.
G. u. cal.
Febr. 109] La h-Accobrán úanni
pais ocht n-úag co n-áni:
gabsat búaid co n-dírgi
slúag már Messoriáni.
A. iu. cal.
Febr. 113] Áin epscoip ro rádius,
ron-snádat diar n-dílius,
Hipolitus, Paulus,
Gillas, Constantínus.
B. iii. cal.
Febr. 117] Cóecae ar cét
martír
martrae mórsus dorus,
ainsium ar lín ammus
Enán Roiss rind solus!
C. Pridie cal.
Febr. 121] Sluind Aed fortrén Ferna,
Mael Anfaid ainm remain,
benait co m-Bríg ro-móir
barr find for slúag enair.
MÍ FEBRAI.
D. Calendis
Februarii. 125] Mórait calaind Febrai
fross martir már n-glédenn,
Brigit bán balc núalann,
cenn cáid caillech n-Érenn.
E. iv. nonas
Febr. 129] Airitiu Maicc Maire
h-i Tempul derb dímais,
slúag már martir
súabais,
la Findig n-Duirn n-dígrais.
F. iii. nonas
Febr. 133] Don-remat co l-láni
do grés ar cech trógi
slógad find co féli
Felicis,
Simfróni.
G. Pridie nonas
Febr. 137] Fronius ocus Mágnus,
Gelaise ro fésser.
Germán martir úasal,
Cúannae credal crésen.
A. Nonis
Febr. 141] Crochthae corp Agatha
in gérat co n-glaini,
la h-Íssu co n-gili
táthus már maith airi.
B. viii. idus
Febr. 145] Andreas ard a ordan,
epscop Mel mind rígí,
Lucia co n-áni
nád-cumscaigset míli.
C. vii. idus
Febr. 149] Mellán Inse h-úasle
Maccu Cuinn nan-ále,
Lommán lócharn bríge
Locha Uair ard áge.
D. vi. idus
Febr. 153] h-Aue án ind
écis,
ba imm Chríst a labrae,
Fiachrae ba fer ferdae
abb Irarda amrae.
E. v. idus
Febr. 157] Mo Chúaróc ind ecnai,
nóeb ná dámair
dígnae,
Cáirech Dergan deodae
epscop Rónán rígdae.
F. iv. idus
Febr. 161] Rétglu chain, gein
m-búadae,
bruth óir étrocht áge,
Cronán cáid cen dígnae,
grían gel Glasse Máre.
G. iii. idus
Febr. 165] Mo Gopnat co n-glanbail,
im sheirc Dé ba h-ilmain:
maith leis gréss dia garmaim
epscop
Étchén inmain.
A. Pridie idus
Febr. 169] Immon epscop Simplex
slechtae prím-shlóg promthae,
Damán mil mind martrae
co maccraid cháin crochthae.
B. Idibus
Febr. 173] h-I curchán Mo Domnóc,
anair tar muir n-glédenn,
do-bert, brígach núalann,
síl m-búadach
m-bech n-Erenn.
C. xvi. cal.
Martii. 177] h-I r-rói Ualentini
Marcellus ro
ringed,
i flaith Chríst ro clandad
ochtmoga cáin cinged.
D. xv. cal.
Mart. 181] Cain celebrad domnaig
i féil Beraig bágaig,
la céssad sluaig brígaig,
búaid Maicc Dé dia
námait.
E. xiv. cal.
Mart. 185] Dond óig Iulianae,
án n-ainm nél co h-imbel,
la sceith scél a annaig
Demon damair indel.
F. xiii. cal.
Mart. 189] Dlomthus cách co h-oll-muir
féil Chormaicc co n-glanbail,
la féil Fintain figlig
Chlúana
Ednig adbail.
G. xii. cal.
Mart. 193] Bebais in cáid Colmán
Mo Liba no rádi,
h-i féil chain co nóibi
Rutuli, Siluáni.
A. xi. cal.
Mart. 197] Sluind lett la pais Publi
pais Maircill mind m-búadach,
Baethíne mór máinech,
macc caindeldae Cúanach.
B. x. cal.
Mart. 201] Gaius in t-epscop
a chéssad ní celar,
imma slecht, scél n-dogar,
trichae trén-fher trebar.
C. ix. cal.
Mart. 205] Togairm Fintain choraig,
post contemptum mundi,
h-i féil cain co l-laindi
Uiruli, Iucundi.
D. viii. cal.
Mart. 209] I n-Antóig a ordan
Petair, at-fét ecnae:
gein Laurint, lán frecrae
la féil tóidlig Teclae.
E. vii. cal.
Mart. 213] Mathias in t-apstal,
ar Chríst céssais ríaga,
dond richiud ron-snáda,
co n-neuch adidn-gíalla.
F. vi. cal.
Mart. 217] La pais Luciani
cruimthir crochtha demnae,
abb h-Íae án ergnae,
Cummíne Find febdae.
G. v. cal.
Mart. 221] Fo-frith cenn Póil apstail,
ind án-chinged credlaig,
h-i féil ind fhir chumrig
Teolis triúin trednaig.
A. iv. cal.
Mart. 225] Togairm Alaxandri
i sossad sanctorum,
for óen-líth, lán-tene,
gene Tarcellorum.
B. iii. cal.
Mart. 229] La céssad Abundi,
ma ro lóidib lammis,
féil Chomgain cen dinnis,
airec cinn Iohannis.
C. Pridie cal.
Mart. 233] h-I féil Silláin Bennchoir
deich nóeb-óga delbdai,
la céssad slóig fherdai
for-cennat cléir Febrai.
MÍ MARTA.
D. Calendis
Martii. 237] For calaind mís Marta
nít mórdai fria n-gudi,
Senán, Moinenn,
Moysi,
Dauid Cille Muni.
E. vi. nonas
Martii. 241] Ma memraigther féli
h-i pais Lucilíae,
gein Sen-Phóil, slán
dóë,
féil find Fergnai Íae.
F. v. nonas
Martii. 245] h-Í pais Floriáni
feil dí rétglainn
remáin,
Céle Críst, cain eráil,
Mo Macru macc
Senáin.
G. iv. nonas
Martii. 249] Sluind céssad ind epscoip
h-i r-Róim, rígdae, caindlech,
co slúag adbul ainglech,
Lucius lés
laindrech.
A. iii. nonas
Martii. 253] Roleblaing, ní balbdae,
a clú tar sál sairde,
Carthach rígdae rúamach,
Ciarán slúagach Saigre.
B. Pridie nonas
Martii. 257] Ron-snádat íar léri
do fhlaith Dé for dírgi
slóg ortae co n-áni
h-i féil Uictoríni.
C. Nonis
Martii. 261] Inmain decheng deodae
na dlig diar n-dúain
dígnae,
Felicitas
nóebdae,
Perpetua prímdae.
D. viii. idus
Martii. 265] Senán Inse Cathaig
crochais écrait Nárach,
Conandil clii búadach,
epscop Beóáed bágach.
E. vii. idus
Martii. 269] Bás cethorchat míled
co mór-shlóg ba shorcho,
dia túargaib fri h-ilchu
grían i l-luc dub dorchu.
F. vi. idus
Martii. 273] Do-rograd co h-angliu
Constantín cain coindlech,
lassa fríth éo ainglech,
crann croiche in Choimmded.
G. v. idus
Martii. 277] It coimti ar Fíadat
isind fhlaith uas
fhlathib,
Librén,
Senán suthain,
Constantín rí Rathin.
A. iv. idus
Martii. 281] Re ríchtain a fherainn
ar Chríst crochais colainn
in t-organ céit búadae,
Grigoir Rúamae ro-lainn.
B. iii. idus
Martii. 285] Ron-snáda Mo Chóemóc
don bith-choemnu bías,
Cuangus cáid co soas,
ó Liath Mór, maith días.
C. Pridie idus
Martii. 289] Dionis in t-epscop
ata cléri cóema:
com-ainm Círst ron-snáda,
Saluator
ron-sóera!
D. Idibus
Martii. 293] Sernn Iacóib ordan,
Lucas lir úas
trilis:
fri Críst carsait sanais
maicc Nessáin ónd Inis.
E. xvii. cal.
Aprilis. 297] Inmain acht la Demon
Eugenia for domun,
Abbán doss óir ainglech,
Fínán laindrech Lobur.
F. xvi. cal.
Apr. 301] Lassar gréne áne,
apstal h-Érenn h-óge,
Pátraic co méit míle,
rop dítiu ar tróge!
G. xu. cal.
Apr. 305] Co m-már-buidin martrae
naptar ili lochtae,
la Tiamdae ro rímed
fiche míled mochtae.
A. xiv. cal.
Apr. 309] Mo Lachtóc la Grigoir,
in grád-greit as díxu,
Ioseph, ainm as úasliu,
aite álaind Íssu.
B. xiii. cal.
Apr. 313] Estecht Policroni
nóib-epscoip as chádu,
cechaing céim as dírgu,
co mór-slúag ba dánu.
C. xii. cal.
Apr. 317] Don bith ba mór m-búadae
Benedicht balc áge,
for óen-líth, ler
slúagdae,
Éndae airdirc Arne.
D. xi. cal.
Apr. 321] Ard-chéssad Secundi
cain i m-briathraib bíae:
balc lés lir dar
dóë,
Failbe ánle Íae.
E. x. cal.
Apr. 325] Ingen co slúag dermar
Feradaig as ardam,
ó Chríst ad-fét ordan
mo M' Aedóc mind n-Alban.
F. ix. cal.
Apr. 329] Án lanomain lígach
fris-snaig etla áinbech,
Scíre cain car tredan,
Mochtae credal cráibdech.
G. viii. cal.
Apr. 333] Crochad ocus chombert
Íssu Críst it córi,
for óen-líth co l-léri
la pais Iacóbi.
A. vii. cal.
Apr. 337] I l-Letha do-rochair
Mo Chellóc iar lathib,
féil in t-Shinchill shuthain
Cille aidble Achid.
B. vi. cal.
Apr. 341] h-I sex calaind Apréil,
iar túaslucud anman,
as-réracht, scél n-dermar,
Íssu a brú thalman.
C. v. cal.
Apr. 345] Don-rogra, ron-sóera
sech phíana, ron-séna,
Maria ron-móra,
in mór-Magdaléna!
D. iv. cal.
Apr. 349] La líth ingen
m-Baíti
pais slúaig máir co
féli,
i féil fir co nh-úagi
Grigoir Nazanzéni.
E. iii. cal.
Apr. 353] Sluind Mo Chuae Ballae,
bolg co n-ordun anbich,
Colmán ó
Lind lígaich,
la féil Tolai chrabdig.
F. Pridie cal.
Apr. 357] Croch nínach Anissi
co cléir báin ba daithiu,
do-beir barr tre bithu
Marta for slúaig saithiu.
MÍ APRÉIL.
G. Calendis
Aprilis. 361] Sóerait calne Apréil
Ambrois co méit glaine,
con-gaib as mó shubae,
féil de fhélib Maire.
A. iv. nonas
Aprilis. 365] Mór-shlúag Amphiáni
dia m-bu Demon dubach,
drebraing iar cath chalad
issa síd sóer subach.
B. iii. nonas
Aprilis. 369] Slúag Euagair úasail
as-rola sáeth sétaib,
cethorchae de rígaib
ar díb cáinib cétaib.
C. Pridie nonas
Aprilis. 373] Cain Tigernach credal
ar Chríst cech m-báis breuis,
asa m-brucht srúaim soïs
Clúana álne h-Euis.
D. Nonas
Aprilis. 377] I féil máir maicc
Cúla
Béccáin co m-búaid
lére,
baithes Pátraic prímdae
ad-rannad i nh-Ére.
E. viii. idus
Aprilis. 381] Herenius in t-epscop,
ata móra míli,
ba cain doss co n-úaigi
h-i Fíadat find fíni.
F. vii. idus
Aprilis. 385] Fínan Camm Cinn Etig.
m-bi már n-delmae:
ba gérat Críst Cainde
ó Shléib
bledech Bledmae.
G. vi. idus
Aprilis. 389] Bás Enair in
martír,
ba mór tuir a thempuil
nír' áerad lia muintir
Cenn Faelad abb Bennchuir.
A. v. idus
Aprilis. 393] Búaid secht nóeb-úag
n-ennac,
h-i cech threib is ráti,
asa fuil nad díbdai,
i féil chain Chadráti.
B. vi. idus
Aprilis. 397] Croch Apolloin cruimthir
ar Chríst cóem tar folaid:
ó Russ Eo, ainm subach,
Cuannae rígdae ro-maith.
C. iii. idus
Aprilis. 401] Ronn-ain M' Aedóc máinech
ol is bráthir bágach,
h-aue acht ro nóebad
do Dunlang derb dálach.
D. Pridie idus
Aprilis. 405] Dálais — ansae opair
Críst fri Cruiche cretair.
Iuil epscop, abb popuil,
sab sóer suidi Phetair.
E. Idibus
Aprilis. 409] Cona phrím-shlúag sonae
ar gabeóil cech genae,
gérat Críst cain deochoid
Pól Deochoin don-remae.
F. xviii. cal.
Maii. 413] In ríg-epscop
Tassach
do-bert ó don-ánic
corp Críst ind ríg
fír-bailc,
la commainn do Phátric.
G. xvii. cal.
Maii. 417] Prímdae bréo nád athbi
ar-fich tola tothlai,
ba caín
lie lógmar
Ródán
lócharn Lothrai.
A. xvi. cal.
Maii. 421] La Carissim rígdai
asa rúamdae relic,
do-reith duit for sidit
féil in deochoin Felic.
B. xv. cal.
Maii. 425] La féil Petair deochain
drebraing martrai
m-búadae:
cona chléir,
caín dine,
Donnán Eca h-úarae.
C. xiv. cal.
Maii. 429] Ar-fét i féil Septim
sóer-deochoin do dídnad
Laisrén lassar búadach,
abb Lethglinne lígach.
D. xiii. cal.
Maii. 433] Luid Ermogin airdirc,
iar forbu a glíad,
co h-Íssu, án sóad,
as uacht chorpáin chríad.
E. xii. cal.
Maii. 437] La céssad Herodi
cruimthir crochtha tuile,
féil i r-Rúaim, rán
baile,
nóeb n-Eorapa uile.
F. xi. cal.
Maii. 441] I n-Albain co n-glaini
iar lécud cech shubai,
luid úainn cona máthair
ar m-bráthair Mael Rubai.
G. x. cal.
Maii. 445] Ronn-ain Pilip apstal
as aidbliu cech threthan,
diand ainm a rúin Athar,
gin lócharne lethan.
A. ix. cal.
Maii. 449] Lóchet epscoip Ibair
as-ort cenn cech erais,
án-breo úas tuind trilis,
i nh-Érinn Bicc bebais.
B. viii. cal.
Maii. 453] Búaid na trí macc n-ennac
h-i surn, sochla díne,
pais Giurgi, grían búadae,
co trichait mór míle.
C. vii. cal.
Maii. 457] Marc úasal i n-Egipt
ná dlig focul faille,
flesc óir, adbul tinne,
epscop mór Macc Caille.
D. vi. cal.
Maii. 461] Cirillus
caín cimbid
céssais roë rindi:
do Chríst cachain ailli
co slúag adbul imbi.
E. v. cal.
Maii. 465] Imma-curtis angil
a carcraib cía thésed,
Alaxander úasal
abb Rómae in
crésen.
F. iv. cal.
Maii. 469] Cristofer la
Crónán
Roiss Chree co talcai,
inna féil cen sotlai
luid mór míled martrai.
G. iii. cal.
Maii. 473] Martrae Germain chruimthir,
Críst, ba mór a
thíachrae!
Coningen cain uaitne,
for óen-líth la Fiachnae.
A. Pridie cal.
Maii. 477] For-cennat cléir n-Apréil,
ol is léir do-rrími,
Rónán Líathroiss Uanni,
i r-Róim croch Ciríni.
MÍ MÁI.
B. Kalendis
Maii. 481] Calaind Mái Neth Chóeme:
gein Pilipp as díxu:
and tinscann as úasliu
praicept álaind Íssu.
C. vi. nonas
Maii. 485] Escomlud Saturnín
co Críst imme-ránic,
la h-estecht íar sír-chneit
Nechtin
daltai Pátric.
D. v. nonas
Maii. 489] Prím-airec crainn chroiche
Críst co n-ilur búade,
bás Conláid
caín áge,
féil már Maire h-úage.
E. iv. nonas
Maii. 493] h-I paiss Anatheri
Mo Chuae cain dechaid,
macc Cummíni chlothaig,
i féil Siluain dechain.
F. iii. nonas
Maii. 497] In dechain Eutimus
la Helair sech phíana,
lotar laithe lítha
fris-rócaib ar Fíada.
G. Pridie nonas
Maii. 501] Fer ro scríb cen tercai
cáin-scéla Críst
chrochthai,
ar-muinter la flaithi
gein mór Mathai mochthai.
A. nonis
Maii. 505] Mo Chúaróc la Breccán,
dí gérait at glainiu,
carsait Críst as díliu
i n-Echdromma Dairiu.
B. viii. idus
Maii. 509] Victor ocus Maxim
im Chríst cota-ruicset
ar sheirc ríg ro charsat
inna fuil fo-truicset.
C. vii. idus
Maii. 513] Foillsigud mór Michéil
don bith, ba scél promthae,
paiss Cirill
caín carthae,
epscop
Sanctáin sochlae.
D. vi. idus
Maii. 517] h-I síd-fhlaith ind altair
i m-bí toirm cech thempuil,
ron-snáda in slúagach
Comgall búadach Bennchuir.
E. v. idus
Maii. 521] Búaid n-Ióib cen dermat,
do ríg nél ba fordarc,
Mo Chrítóc cáin muinter,
ocus cruimther Cormacc.
F. iv. idus
Maii. 525] Cyriacus crochthae
trib cétaib don-ascnai,
Ailithir ainm cóemdae,
la h-Erc nóebdae Nascai.
G. iii. idus
Maii. 529] Nóeb-muinter Taraci
Probique iar sétaib,
iar serb-chrochaib síraib
seser ar sé cétaib.
A. Pridie idus
Maii. 533] Corona ocus Victor
cona cléir cen mathim,
for óen-líth, ler suthain,
féil cháin Charthaig Rathin.
B. Idibus
Maii. 537] Rath in Spirto sechtai
senaig for cléir
n-gelbain,
Tiamdae,
Sárán saidbir
féil Duiblitir
dermair.
C. xvii. cal.
Iunii. 541] Togairm Brénainn Chlúana
isin m-bith-fhlaith m-búadaig,
bás cáid Carnig
chráibdig,
féil án h-aui Shúanaig.
D. xvi. cal.
Iunii. 545] Slóiged Adrionis,
Uictoris, Basille:
scorsit cen chuit fainne
for dind flatha finde.
E. xv. cal.
Iunii. 549] Féil Mairc maith ro rígad,
Mo M' Áedóc mór
máinech,
Mo Domnóc mind m-búadach
féil Brain bicc ó
Chláined.
F. xiv. cal.
Iunii. 553] Clíara Urbáin glana:
nis-gegnetar tola,
a n-anmann it gela
tré bróenán a fola.
G. xiii. cal.
Iunii. 557] Fuil mór Marcellosi
luid fo thalmain tassi,
for óen-líth it gessi
Gerbassi, Protassi.
A. xii. col.
Iunii. 561] Tiamdae martir mírbuil,
mór-drém Dé de thuirinn,
Colmán lobor ro-lainn,
Barr-fhind Drommo Cuilinn.
B. xi. cal.
Iunii. 565] Cechaing animm Rónáin
Find for riched rindach,
lasin fer
caín clandach,
Báithéne macc Findach.
C. x. cal.
Iunii. 569] Find-shlúag Epectiti
as dánu, as daingniu,
iar céssad la h-ingru
fris-indled la h-aingliu.
D. ix. cal.
Iunii. 573] Augustín in t-epscop,
Hermes abb mór
míle,
Colmán inmain áge,
Aidbe tuathach Tíre.
E. viii. cal.
Iunii. 577] Tot-ic féil Iohannis
inmain áge h-úage,
Dionis derb dáne,
Dúnchad
h-Íae h-úare.
F. vii. cal.
Iunii. 581] Airitiu chóir Cholmáin
Stelláin sluind cen ladnae:
Béccán carais figle:
h-i Clúain Aird a adbae.
G. vi. cal.
Iunii. 585] Aculius cruimther
cona chléir as nóebu,
a fhuil fíad cech díniu
do-rortad for róenu.
A. v. cal.
Iunii. 589] Ron-snáda co h-aingliu,
inmain soinmech sathe,
German, grían ar sruthe,
aite Pátric Mache.
B. iv. cal.
Iunii. 593] Mór-shlúag Pollionis
ron-snádat dond rind-nim!
la Cummain co n-glanbail
ingen Allén inmain.
C. iii. cal.
Iunii. 597] Nóeb-apstal ar Fiadat
h-i fudomnaib ecnai,
gein Tomáis cen opni,
paiss Eutaic cen eclai.
D. Pridie cal.
Iunii. 601] Céssad Crisogini
la paiss Petronéllae,
mí Mái, co méit
míle,
dí prím-fhéil
for-tn-édae.
MÍ IÚIN.
E. Calendis
Iunii. 605] Oid menmain féil Teclae
ar-dlig dínn a cétol,
co slóg adbul úasal
i calne Iúin éton.
F. iv. nonas
Iunii. 609] Erasmus in t-epscop,
án-breó co m-bruth
bríge,
birt co Críst cléir
m-búade.
trí chét molbthach míle.
G. iii. nonas
Iunii. 613] Míl Críst i crích
n-Érenn,
ard n-ainm tar tuind trethan,
Cóemgen cáid cáin
cathar,
i n-Glinn dá lind lethan.
A. Pridie nonas
Iunii. 617] Luid Apollináris
do fhlaith Dé for dírgi,
cona chléir co n-úagi,
la tarmbreith Martíni.
B. Nonis
Iunii. 621] Martrae Marciáni
mórsus h-ilar m-búade,
aill fir máir, maith díne,
aill ingene h-úage.
C. viii. Idus
Iunii. 625] Úg-céssad Amanti,
mór-gním mad fod-lugai,
Mael Aithgin co n-glanbail
luid fo thalmain tubai.
D. vii. idus
Iunii. 629] Togairm Póil in
martír
iar mór-gním co talcai
féil Choluimb cen shotlai
in máir maccu Artai.
E. vi. idus
Iunii. 633] Airitiu ind nóib Ióib
iar m-búaid ocus bán-chath,
féil Medráin mór
n-dídnad,
féil Murchon co már-rath.
F. v. idus
Iunii. 637] Ron-snádat don bith-fhlaith
i m-bith-bí léss laindrech,
Báethíne ard ainglech,
Colomb Cille caindlech.
G. iv. Idus
Iunii. 641] Con-recat for óen-chái
cen mair do-da-farnaic,
prím-fhéil Mairc, mind
n-airdirc,
la féil m-búadaig Barnaip.
A. iii. Idus
Iunii. 645] Basilla in
búadach
brethae úainn h-i fálti,
féil Maicc Tháil ind
nóebdai
la pais Fortunáti.
B. Pridie Idus
Iunii. 649] Féil in chredail Chóemain,
diand Sanct-Lethan slondad;
Torannán buan bannach
tar ler lethan longach.
C. Idibus
Iunii. 653] La Bartholom m-bresta
at meirb manid-cúala,
cechaing uainn co r-ríga
Macc Nisse
cáid Clúana.
D. xviii. cal.
Iulii. 657] Con-recat diblínib,
for óen-líth ler
slúagach,
Nem maccu Birn brígach,
la Benedicht m-búadach.
E. xvii. cal.
Iulii. 661] Bendacht forsin n-gérait
carais Críst co fírbail:
las' luid slóg co m-mór-gail
Uitus maccán
mírbail.
F. xvi. cal.
Iulii. 665] Mo gérat in Giric
imma-slecht slúag sobail,
ní fríth sét ná
samail
dó do maccaib domain.
G. xv. cal.
Iulii. 669] In doss óir ós
chríchaib,
in grían án úas
túathaib,
congreit ríg, balc bráthair,
caín míl,
Mo Ling Lúachair.
A. xiv. cal.
Iulii. 673] La Báithín find fechtnach
Furudrán co fégi,
maicc Móináin co n-ógi
ó Laind lígaig Léri.
B. xiii. cal.
Iulii. 677] Luid a fuil for róenu
fiad shlúagaib co m-brassi:
dond ríg bátir uissi
Geruassi, Protassi.
C. xii. cal.
Iulii. 681] Paiss Póil, Ciriaci,
cosin dúnud már-sin,
Fáelán cosin búaid-sin
int amlabar án-sin.
D. xi. cal.
Iulii. 685] Ainle sochla slúagach,
fris m-bruchta muir mílach,
Cormacc ba
caín clérech,
h-aue
Liatháin lígach.
E. x. cal.
Iulii. 689] La h-Iacób n-Alphaei
dá n-ocht cét, clíar
geldae,
féil fir nád char
corplén,
Cronán fortrén Fernae.
F. ix. cal.
Iulii. 693] Foraithmet Mo Choe
ní fil ardon-sela,
in sab sochla sona
ó Óendruimm don-rema!
G. viii. cal.
Iulii. 697] Ríg-gein Iohain baptaist
masu léir ron-fethis,
la tathchor cen aithis
Iohain maicc do Effis.
A. vii. cal.
Iulii. 701] Féil Sinchill, féil Telli,
bátir Érenn ardae,
la M' Luóc glan n-geldae
grían Liss Móir de Albae.
B. vi. cal.
Iulii. 705] Is adbul a céssad,
a paiss ol ros-taurus,
caín
grían Gallicanus,
Iohannes is Paulus.
C. v. cal.
Iulii. 709] Ro promtha tré martrai
ata mór-thruimm threthain,
secht n-derb-bráthir cathir
i r-Róim Lethai lethain.
D. iv. cal.
Iulii. 713] I l-Leccain móir Midi
Crummíne co n-áni,
for óen-líth co l-léri
paiss find Fabiáni.
E. iii. cal.
Iulii. 717] Féil Phóil ocus Phetair
co n-aidbli a n-gretha,
nís-tarcai deilm catha
feil for bruinnib betha.
F. Pridie cal.
Iulii. 721] Búaid Sauli is
Tiamdai,
taimthiu Ióib ilmain,
benait glass find fothmin
for slúaiged Iúin inmain.
MÍ IÚIL.
G. Kalendis
Iulii. 725] Iuil i calaind mírbuil
Maire máras Mathae,
bás n-Áróin, sab
sruithe,
Simón ocus Tathae.
A. vi. nonas
Iulii. 729] Taimthiu Eutaic epscoip,
Damasi co n-áni,
paiss Processi
rígdai,
riag már Martiáni.
B. v. nonas
Iulii. 733] Martrae Cirionis,
Críst! ní h-attach m-bille,
tarmbreth Tomáis aille,
féil dígraiss Dartinne.
C. iv. nonas
Iulii. 737] Dag-ordan már Martain
ma ro sellaib soimle,
la cét martir n-amrae,
Findbarr Inse Doimle.
D. iii. nonas
Iulii. 741] Don martir Agatho
cona chléir
caín comul,
ro ír Críst, síd slemun,
a mór-sheirc la omun.
E. Pridie nonas
Iulii. 745] Mo Ninne int Slébe
Cuilinn ba cáin áge,
gabais búaid, gell glaine,
siur Maire máre.
F. Nonis
Iulii. 749] La már-shlúagad lígmar
Parméni, tromm
tóiden,
Máel Rúain ad-reth
ríched,
grían án inse Góidel.
G. viii. idus
Iulii. 753] Gabais Broccán scríbnid
sóer-búaid cen nach tuissel,
la Díarmait derb lassar
grían gel Glinne h-Uissen.
A. vii. idus
Iulii. 757] Asslondud án Onchon,
mos-tic cách nond-áli,
fri Críst carais léri
Garbán
caín Cinn Sháli.
B. vi. idus
Iulii. 761] Sluind céssad secht m-bráthre
dia m-bo chroch Críst carcar,
Cúán, Marc, már
sestan,
dá sé míle martar C. v. idus
Iulii. 765] La martrai na rígnae
Eufemiae slógdae,
Benedicht, balc áge,
macc cráibdech Con Lógae.
D. iv. idus
Iulii. 769] Con-rúalai co aingliu
Nazair scél cech senaid,
Félix ba mad
tu-luid
cona shlúag mór melaid.
E. iii. idus
Iulii. 773] Milis ainm co n-áni
Euangeli nóebdai,
la M' Shílóc dond
rígraid
luid h-i síd-fhlaith sóerdai.
F. Pridie idus
Iulii. 777] Ron-snáda in t-epscop.
Iacob as nóibem,
atnecham, non-áilem,
co n-dechenbur nóiden.
G. Idibus
Iulii. 781] In dá apstal déac
do-farcat cech n-árim,
fos-dáil re slúag dírim
Íssu fo shíl n-Ádim A. xvii. cal.
Augusti. 785] Dot-icfa cech
día
do Chríst acht con-étis,
itge co slúag súabais
in maccáin Mammétis.
B. xvi. cal.
Augusti. 789] Ron-mórat a n-itge
horum atque harum,
cech martir ad-rímem.
las slóg Scillitarum.
C. xv. cal.
Augusti. 793] Slóiged inna rígnae
snáidsiunn h-i síd
sóerdae,
co m-mór-fhessiur bráthre,
in Christína
nóebdae.
D. xiv. cal.
Augusti. 797] Nóeb-itge Sisenni
at meirb manid frescai,
taric éim frit toscai
co m-mór-buidin brestai.
E. xiii. cal.
Augusti. 801] It brestai in ban-maicc,
Sabína sóer
áinbech,
ind Romula
rúamach,
la Curufin cráibdech.
F. xii. cal.
Augusti. 805] Croch ard Heli
martír
mórais relicc lechtaig,
co n-ingenraid thuchtaig
paiss Fraxidis
fechtnaig.
G. xi. cal.
Augusti. 809] Find-gein Magdaléna
Maire, mind cech dúnaid,
paiss Apollnair
úasail,
Mo Bíu Inse Cúscraid.
A. x. cal.
Augusti. 813] La céssad Uincenti
co Críst cechaing sathe:
i r-Róim, ba réim sruithe,
dá nói míled mathe.
B. ix. cal.
Augusti. 817] Mad toich duit a h-Ére,
dot chobair cing báge,
tathut cenn céit míle,
Déclán
Arde Máre.
C. viii. cal.
Augusti. 821] Mo Cholmóc, Mo Shilóc,
la Nessán dia lammis:
Iacob cen dinnis,
bás bráthar Iohannis.
D. vii. cal.
Augusti. 825] h-I paiss Iouiáni
cona chleir
caín glan-oir,
tarmchruthud iar n-dedóil
Íssu i Sléib Thabóir.
E. vi. cal.
Augusti. 829] Taimthiu Semeoin manaig,
ba mór grían don talmain,
la céssad slúaig inmain
i n-Antúaig aird adbail.
F. v. cal.
Augusti. 833] Is adbul a cobair
cona slógud chaindlech,
Teophil tor óir ainglech,
Pantaleo laindrech.
G. iv. cal.
Augusti. 837] Lupus ocus Simplicc,
epscoip cen chuit n-dígnai,
Prosper co cléir
h-úagdai,
inna rétglainn rígdai.
A. iii. cal.
Augusti. 841] Recht Críst sech no chantais
co rúnaib at-glenntis,
lia slúag ní fríth
anfót
Abdón ocus Sennis.
B. Pridie cal.
Augusti. 845] Slúag Iúil, co méit
míle,
for-tn-íada ard áge,
epscop án a h-Ére,
Colmán macc Dar Áne.
MÍ AUGUIST.
C. Calendis
Augusti. 849] Do chalaind ind Auguist
do-raraic mór m-bríge,
la féil macc
Mochábae,
ochtmogae mór míle.
D. iv. nonas
Augusti. 853] Lasin máthir máir-sin
Teothota in
bóid-sin,
lotar lasa m-búaid-sin
na trí maccáin
móith-sin.
E. iii. nonas
Augusti. 857] Metropoil ind Eoin,
inmain féil co n-áni,
i n-airecht co n-nóebi
corpán soér Stefáni.
F. Pridie nonas
Augusti. 861] Bid fáilid iar ríchtu,
frimm is mór a
dóche,
in nóeb-gérat rígdae
Mo Lua
macc'
Óche.
G. Nonis
Augusti. 865] Céssad án Herenti
ar-dlig comarc cóemdae,
la h-Osualt nóeb n-áilme,
ard-rí Saxan sóerdae.
A .viii. idus
Augusti. 869] Sistán epscop Rúamach
ruc súas saithe snámach,
la M' Chua, clí búadach,
ó Chlúain Dolcain
dálach.
B. vii. idus
Augusti. 873] Dlom cóic ar thrib cóectaib
blíadnae, bríg ron-fethis,
mór-fessiur cen aithis
con-atuil i n-Effis.
C. vi. idus
Augusti. 877] Féil Beóáin maicc
Nessáin
Noll,
ni h-attach m-bille,
Colmán epscop aille,
ó Inis Bó Finde.
D. v. idus
Augusti. 881] Feith let paiss Antóni,
Firmí fortrén muinter.
i n-Achud Cháin clantair
Nath Í credal cruimther.
E. iv. idus
Augusti. 885] Croch lán Laurint deochain
dia chorpán ba calad:
la slúag slán sóer
so-dath
Bláán cáin Cinn Garad.
F. iii. idus
Augusti. 889] Guid Airerán n-ecnai
assa clú nád chelar,
la Ualerán n-idan
Tiburtius trén
trebar.
G. Pridie idus
Augusti. 893] Togairm Lassréin Inse
Muredaig móir
mochthai,
co cléir nóib nád athbi,
féil Segéni sochlai.
A. Idibus
Augusti. 897] Hipolitus martir
ba mírbuil a thóiden;
co slúag adbul úasal
Mo M' Áedóc mind
n-Góidel.
B. xix. cal.
Septembris. 901] La gairm Fortunáti
tar fairgi lir longaig,
macc int sháir,
caín cimbid,
féil Fachtnai maicc Mongaig.
C. xviii. cal.
Septembris. 905] I mór-féil a h-aithmit
fír-máthir ar n-athar,
co slóg ríg, rán
clochar,
Fer Dá Chrích, cáin
cathar.
D. xvii. cal.
Septembris. 909] La croich Adrionis,
co cléir nád char
díchmairc,
gein Maire, mind n-úag-bailc,
nóeb-máthir mo ríg-maicc.
E. xvi. cal.
Septembris. 913] Ro céss Mammes
martír
mór-phéin i croich calaid,
la cléir cáin cen chinaid,
taimthiu Temnéin manaig.
F. xv. cal.
Septembris. 917] Macc Cresséni M' Ernóc
mórais Fiadat fairinn:
ba fer raith diar turinn
Daig mór maith macc Cairill.
G. xiv. cal.
Septembris. 921] Croch in martir
Mágni
co cléir co m-búaid
bláthe,
Mochtae mór, maith
síthbe,
Énán
Dromma Ráthe.
A. xiii. cal.
Septembris. 925] Ro céss Dioscorus,
ar Chríst, cing as fherdu,
Pampil, breó as amru,
co mór-shlúagud geldu.
B. xii. cal.
Septembris. 929] Guid i féil Uincentí
do chongnam frit anmain
epscop Senach sulbair
Clúana h-Iraird adbail.
C. xi. cal.
Septembris. 933] At-taig itge Tiamdai
daltai Póil co n-áni,
guid maccraid co nóibi
ind nóib Emiliáni.
D. x. cal.
Septembris. 937] La paiss Fortunáti,
imma-lluid lín catha,
for óen-líth, lúad
m-betha,
féil Eogain Aird Shratha.
E. ix. cal.
Septembris. 941] La sreith slóig Zenobi,
ata scél ro-clotha,
Sen-Phátric cing catha,
cóemaite ar srotha.
F. viii. cal.
Septembris. 945] Ro sreth scél a chésta
cech leth co sál srúamach,
iar mór-chroich ro rígad
in Bartholom búadach.
G. vii. cal.
Septembris. 949] Búaid Abundi
martír
dia chelebrad coméir!
for nem co slóg soléir
ro drebraing iar n-drobéil.
A. vi. cal.
Septembris. 953] Drong in martir glandai
Rufin
caín co m-bindi,
co r-ríg nél nóeb
n-doë
luid tre roë rindi.
B. v. cal.
Septembris. 957] Ronn-ain Ciriacus
cona chléir cháin chathlaic.
Hermes céssais ro-chneit,
int airdirc a h-Afraic.
C. iv. cal.
Septembris. 961] Aisndéid céssad Iohain
Baptist, bith co léri,
la nói cét co n-óigi
for fresgabail h-Éli.
D. iii. cal.
Septembris. 965] Álaind h-úag Agappa
as grían do for nóebaib,
ad-reth búaid úas
búadaib
cona sethraib sóeraib.
E. Pridie cal.
Septembris. 969] Sernait ethre n-Auguist
Aedán in grían geldae,
Inse Medcoit molmae,
la Paulín na fedbae.
MI SEPTIMBIR.
F. Calendis
Septembris. 973] For Septimbir calaind
Cicilia co
n-dírgi,
cethir chét co n-úagi
fiche teoir míli.
G. iv. nonas
Septembris. 977] Molthae
Theodótam
la Senán, it sóir-seom
la Críst cáin a m-búaid-seom
cona cléir it cóim-seom.
A. iii. nonas
Septembris. 981] Colmán Dromma Ferta,
Longarad grían álaib,
Macc Nisse co m-mílib,
ó Chonderib Máraib.
B. Pridie nonas
Septembris. 985] I már-fhlaith cen
attáil
indat bláithe beccáin,
agait mór a maccáin
imm Ultan Aird Breccáin.
C. Nonis
Septembris. 989] La Brecc-búaid do-ríme
do-rograd a h-Ére,
Eolang cáid, cáin áge,
Achid Bó, búaid lére.
D. viii. idus
Septembris. 993] Luscai la Macc Cuilinn
caín
decheng ad-rannai,
féil Scéthe sund linni,
Coluimb Roiss gil Glandai.
E. vii. idus
Septembris. 997] Glan-chéssad Senóti
ata soilsi slechtae,
slúag Anathais ortae
co n-ilur a fertae.
F. vi. idus
Septembris:1001] For-aithmentar
Mair,
nít marbdae for
tercphít,
la Tiamdae iar sétaib
co trib cétaib
martír.
G. v. idus
Septembris. 1005] Mór líth línass
crícha,
crothass longa lúatha,
Maicc int Sháir tar ríga,
féil cháin Chíaráin
Chlúana.
A. iv. idus
Septembris. 1009] Clí derg-óir co n-glaini,
co r-recht tar sál sidi,
súi diand Ériu inmall,
Findbarr Maige Bili.
B. iii. idus
Septembris. 1013] Paiss Prothi Iacinthi,
ba co n-imbud galair,
Sillán salm cech lobair
i n-Imbliuch
caín canair.
C. Pridie idus
Septembris. 1017] Celebair féil n-Ailbi
la Fleid sorchai snámaig,
h-i féil Laissréin
lígaig
ó Daminis dálaig.
D. Idibus
Septembris. 1021] Dlom díis ar fichit
martir co méit nóibe,
lasin cingid m-báge,
Dagán Indbir Dóile.
E. xviii. cal.
Octobris. 1025] Do-ling duit féil
Chóemáin
Bricc la diis m-bolmair,
paiss cáid Cipriáin dermair
la céssad
caín Cornail.
F. xvii. cal.
Octobris. 1029] La cosecrad m-baslicc
Maire, múr co talcai,
Cirinus cen shotlai
luid co slúag mór martrai.
G. xvi. cal.
Octobris. 1033] Mór-threcheng nád donae,
Mo Ninn, núall cech gena,
in h-Í Laissrén sona,
la Laissrén mór Mena.
A. xv. cal.
Octobris. 1037] Eufemia cen
dígnae,
ráid a paiss cinn blíadnae;
Broccán Roiss Tuirc tuirme,
la féil ro-maith Ríaglae.
B. xiv. cal.
Octobris. 1041] Ráthatar i r-riched
secht cét míled
m-bláthe,
la gein cáin cen dígnae,
Énán Dromma Ráthe.
C. xiii. cal.
Octobris. 1045] Ráith co n-ilur sochlach
co Críst, cóemdae taithlech,
cona shlóg ríg remain
Enair, inmain aithmet.
D. xii. cal.
Octobris. 1049] At-techam na h-óga
do-airset ar n-dála,
ind rígain Dar
Óma
cona slóg ron-snáda!
E. xi. cal.
Octobris. 1053] Snáidsiunn in sab slúagach
i sossad n-ard n-óiblech,
in grían gel co l-lígdath,
Mathae múr trén
tódlech.
F. x. cal.
Octobris. 1057] Pantaleo, Muric,
a m-mór-shlúaig cat
éat?
sé cét
caín-shlúag
óac
ar díb mílib déac.
G. ix. cal.
Octobris. 1061] Do Adamnán Íae
assa tóidlech tóiden,
ro ír Ísu uasal
sóerad m-búan m-ban
n-Góidel.
A. viii. cal.
Octobris. 1065] Compert Iohain uasail
Babtaist, as mó scélaib:
acht Íssu de dóinib
as amram ro génair.
B. vii. cal.
Octobris. 1069] La cléir
Eusébi
sóerais cech fleid forcraid,
la líth ind fhir shercaig,
féil Barri ó Chorcaig.
C. vi. cal.
Octobris. 1073] Colmán ó Laind Elo
la h-ógi alt légend,
conid h-é, án núallan,
Iohain már macc n-Érenn.
D. v. cal.
Octobris. 1077] Ar n-dí gérait chridi,
a croch ní pu árlius,
ron-snádat diar n-dílius
Cosmas,
Damiánus.
E. iv. cal.
Octobris. 1081] Dá Fhindio geldai
it gessi im cech cobair,
clíar már Marcill umail,
Iunaill la líth lobair.
F. iii. cal.
Octobris. 1085] La gleó fri draic n-dálach
do Michél balc búadach,
ar-sil Ancrist n-írach
in míl slis-gel slúagach.
G. Pridie cal.
Octobris. 1089] Septimbir iar saithib
at-saigtis ar sethir,
súi slán sothnge suthain
Cirine bán Bethil.
MÍ OCHTIMBIR.
A. Calendis
Octobris. 1093] Búaid Prisci, paiss
Lúcáis,
líth Germain, grían
cétul,
féil nóeb-reilce
n-úasal
i n-Ochtimbir étun.
B. vi. nonas
Octobris. 1097] Eleuther in
martír
ar-muinter a fhéli,
onme for óen-líni
la paiss Eusébi.
C. v. nonas
Octobris. 1101] Sóer-gein Mairc i n-Egept
asslondud cech gen.
Candida grían
shona
gein
caín Colmáin
Elo.
D. iv. nonas
Octobris. 1105] Áil Marcellum
n-epscop
co n-aidbli a bríge,
la céssad na h-óige
in ball-gel Baluíne E. iii. nonas
Octobris. 1109] Blog dond liic lógmair
la slóg martir n-amrae,
Sínech ingen Fhergnae
Crúachan Maige Abnae.
F. Pridie nonas
Octobris. 1113] Abb Clúana in Lucell
la Báithíne m-brígach,
Fer Dá Chrích, clíi
búadach:
epscop Lugdach lígach.
G. Nonis
Octobris. 1117] La Mathae Marc n-epscop
as-ort slúag co n-gainni,
la cléir
caín co m-bindi
féil Cellaich co l-lainni.
A. viii. idus
Octobris. 1121] Lécsit lúth co n-áni
ar bith-aittrib rígi
trét ingen co n-ógi
la paiss find Faustíni.
B. vii. idus
Octobris. 1125] h-I féil Eusébi
cechaing súas íar
sétaib
slóg dermar de rígaib,
cóicae ar trib cétaib.
C. vi. idus
Octobris. 1129] Trí chét ar thrib dechib
la fer
caín cen táde,
Fintan find, frém fíne,
Dromma Ingaird áge.
D. v. idus
Octobris. 1133] It ána a n-dírmann
in tríir im-rádam
Fortchern, Lommán lainnech,
Cainnech maccu Dálan.
E. iv. idus
Octobris. 1137] Dlom Fíacc ocus Fiachraig
onme, mor in máin-sin,
Mo Bíi, balc a m-búaid-sin,
in clár-ainech cáin-sin.
F. iii. idus
Octobris. 1141] Comgan ocus Marcill
co l-lethet a l-linde,
ind óc-rígain glandae
féil Findsiche finde.
G. Pridi idus
Octobris. 1145] Féil Calisti
epscoip,
aisndéid for óen-líni,
la céssad co n-ógi
ind epscoip Paulíni.
A. Idibus
Octobris. 1149] Prím-chéssad Maurorum
ro closs fon m-bith m-buidnech,
damdatar mór tadlech
iar serb-charcraib cuimrech.
B. xvii. cal.
Novembris. 1153] Cíar tríb cétaib
cáinib
cethir deich don búaid-sin,
Ríaguil ráith a r-réim-sin
Colmán ón Chill Rúaid-sin.
C. xvi. cal.
Novembris. 1157] Ro céss mór in
martír
Necodímus
nemdae,
cona chléir,
caín tuidme,
sab indarbai demnae.
D. xv. cal.
Novembris. 1161] Demin la pais Pilipp
prím-martir don-formaig,
Trifoniae don trednaig
do-bert Críst
caín cobraid.
E. xiv. cal.
Novembris. 1165] Rop cobair dún Auster
as-chomart tré ríaga,
ron-snáda, ron-sóera
slúag Susi sech
phíana!
F. xiii. cal.
Novembris. 1169] Paiss Eutaicc la Fintan
Mael Dub, mór a n-gáir-sin,
cáin-grían ocont shléib-sin,
dend
Éoganacht áin-sin.
G. xii. cal.
Novembris. 1173] Án-breo co m-bruth athre
Fintan fír-ór promthae,
macc Telcháin trén trednach,
cath-míl credlach crochthae.
A. xi. cal.
Novembris. 1177] Croch Pilipp ind epscoip
las n-ort slúag co l-léri,
Mathae mind cech rígi,
la paiss Eusébi.
B. x. cal.
Novembris. 1181] Escomlud Longíni
dond ríg-fhlaith as díxu:
geguin, gním as úaisliu,
tóebán
álaind Íssu.
C. ix. cal.
Novembris. 1185] Asslondud sóer
Séuir
is ferr duit dian fésser,
fris-rócaib nem n-uasal
co cethorchait chréssen.
D. viii. cal.
Novembris. 1189] Cethir deich dá chóicait
la Maxim don-ascnai,
Críst la féil fir thuicsi
Laissrén mór macc Nascai.
E. vii. cal.
Novembris. 1193] Nassad, Beóán, Mellán,
nach mod
ata-sníäim.
inmain cethrur
cóäir,
féil ingen Maicc
Íäir.
F. vi. cal.
Novembris. 1197] Erc Domnaig Móir máinich,
Abbán abb
caín clíarach,
Odrán sab sóer snámach,
Colmán h-aue Fiachrach.
G. v. cal.
Novembris. 1201] Is fairsing a n-dál-som
Babilón a r-rúam-som,
Tathae ocus
Símón,
is dímór a slúag-som.
A. iv. cal.
Novembris. 1205] Slúag Quinti co
m-mór-bruth
ronn-ain ar cech n-gábud:
gabsait buaid iar n-dílgud
la Táimthene tálgud.
B. iii. cal.
Novembris. 1209] Dá chét sescat sláne
for óen-líth, ler
m-búadae,
Ernach óg, ard áge,
Colmán maccu Gúalae.
C. Pridie cal.
Novembris1213] Quintínus
caín
crochthae,
Faelán co méit methle,
sernait co slóg aithre
Ochtimbir ard ethre.
MÍ NOUIMBIR.
D. Calendis
Novembris. 1217] Lonán, Colmán,
Crónán,
cona cléir gil gríanaig:
slúaig Helair deirb dálaig
sóerait samain síanaig,
E. iv. nonas
Novembris. 1221] Sruith apstal ar tíre,
Pátric prímdae áge,
do-bert bendacht m-búade
for epscop Erc Sláne.
F. iii. nonas
Novembris. 1225] Sluind Elair tars ro-muir,
Murdebar mind senaid,
líth cáin Corcu Nutain
la féil Cóemáin Enaig.
G. Pridie nonas
Novembris. 1229] Inmain grían cen opni,
co m-mór-chléir cen ecli,
Perpetua cen
dígnae
coniunx prímdae Petri.
A. Nonis
Novembris. 1233] Paiss Domnini airdirc
imma slechta fermaicc:
do rath Dé ba for-lán
Colmán Glinne Delmaicc.
B. viii. idus
Novembris. 1237] Cé do-légsat
dóini
tré martrai co n-áni,
ad-reth riched rúnach
dúnad Adriáni.
C. vii. idus
Novembris. 1241] Drong adbul Eusébi,
cérbo gúr a slige,
fo-fuair, fortrén togae,
tír mór i m-maig nime.
D. vi. idus
Novembris. 1245] For nem núall Claudíni:
luid cléir cáin cen
áera,
la líth línas túatha
Barr-find mór-maicc Áeda.
E. v. idus
Novembris. 1249] Dónait ocus Damián
níptar ecnaig anbli:
for óen-líth co suilgi
féil Sínche co sadbri.
F. iv. idus
Novembris. 1253] Aed macc Bricc dend rígraid,
becc ná bu mó écaib,
is ard isin mór-fhlaith
in sab Síl Chuinn Chétaig.
G. iii. idus
Novembris. 1257] Carbre Cúlae Rathin,
rath rígdae tar ro-muir,
sanct Martain, sóer samuil,
slíab óir íarthair
domuin.
A. Pridie idus
Novembris. 1261] Do-rindnacht la suithi
soas co m-méit tiachrai
dom Chummain
caín mílti
macc find Fotae Fiachnai.
B. Idibus
Novembris. 1265] For íd estecht Eutaicc
martir ma im-rordaiss
ré notlaicc aird aurgaiss
do-gné init chorgaiss.
C. xviii. cal.
Decembris. 1269] Clemeint ocus Colmán
celebair a féli,
fri gein Críst co n-óigi
tindscan lechsa léri.
D. xvii. cal.
Decembris. 1273] La céssad Secundi
co slógud cech datha,
corgus ma fot-botha
tindscan greim do chatha.
E. xiv. cal.
Decembris. 1277] Clíar Augustín epscoip
dech no chartais tredan,
tróethsus mór n-gúr
n-galar
cethorchae cáin credal.
F. xv. cal.
Decembris. 1281] Celebair féil Teclae,
is íar m-búaid do-rochair,
Búaid-beó, búan balc
cathair,
la Duilech cáin Clochair.
G. xiv. cal.
Decembris. 1285] Cain coisecrad n-eclas
Petair is Phóil phrímdai,
maicc Beraig co n-ógi,
féil réil Rónáin
rígdai.
A. xiii. cal.
Decembris. 1289] Ráid cosecrad m-baslic
Eoin maicc cen mélacht,
luid cethorchae
díllacht
la Maxim mór n-gérat.
B. xii. cal.
Decembris. 1293] Guid Escon la Fróechán
ar Bledma bailc bélaib
la céssad co r-rúnaib
slúag Bassi
ís nélaib.
C. xi. cal.
Decembris. 1297] Nóeb-decheng con-rúalae
co Críst la gein Clémint,
macc Commain a h-Árainn,
macc Congraid a h-Érinn.
D. x. cal.
Decembris. 1301] Íar céssad h-i m-martrai,
Maire! loichet laindrech,
ráith co ríg-macc n-ainglech
Cicilia cháin
chaindlech.
E. ix. cal.
Decembris. 1305] Céssad cáin Clémentis
eter tonna trethain,
adorthar a chathair
fo thonnaib lir lethain.
F. viii. cal.
Decembris. 1309] La
Cíanán
Doim
Líäcc
caín
dias diar tuirinn,
macc
Lénéni
ro-laind
la Colmán Duib Chuilinn.
G. vii. cal.
Decembris. 1313] Lasin n-Eoin Cassian
assa
érchaín
corann,
luid a Croich,
caín ferann,
Findchú ó Bríg Gobann.
A. vi. cal.
Decembris. 1317] Guid décheng n-derb n-dálach
co popul bán búadach,
Banbán, bruth óir
óiblech,
epscop Siric srúamach.
B. v. cal.
Decembris. 1321] Srúaim n-ecnai co n-áni,
Sechnall mind ar flathae,
ro gab ceol, sóer solad,
molad Pátric Machae.
C. iv. cal.
Decembris. 1325] Prím-threcheng nach duthain
Trophimi cen mathim,
maicc Bochrae,
búaid suthain!
ó Achud réid Rathin.
D. iii. cal.
Decembris. 1329] Ríg-féil Brénainn
Biroir,
fris m-bruchta leir lébenn.
ba cáin mind már n-ualann,
cenn find fáithe n-Erenn.
E. Pridie cal.
Decembris. 1333] Andreas as dánu
fri croich, céim as úagu,
do-beir barr, no bágu,
Nouimbir for slúagu.
MÍ DECIMBIR.
F. Calendis
Decembris. 1337] Sluind Decimbir calaind,
Candida
caín curach,
paiss Panchrati calad,
féil nóib Nessáin Ulad.
G. iv. nonas
Decembris. 1341] Oll-chéssad Parmeni
iar serb-gáibthib gortae,
gessi la lín martrae
Mael Odrán mór mochtae.
A. iii. nonas.
Decembris. 1345] Martrae ard
Herácli
cona chléir ind fhír-druin,
Macc Óige co n-úagbail,
luam Liss Móir mírbuil.
B. Pridie nonas
Decembris. 1349] Merobus, Claudicus
co n-aidbli a srethe:
ba h-óen ar sóer sruithe
in fíal Fer Dá Lethe.
C. Nonis
Decembris. 1353] Foraithmet Iustini
ind epscoip co n-áni,
Amanti, Crispini,
Umbáni, Filádi.
D. viii. idus
Decembris. 1357] Féil Gobbáin, gáir
míle,
co cléir martrae máre,
múr ainglech, abb h-óige,
maccu laindrech Láne.
E. vii. idus
Decembris. 1361] La paiss Policarpi
cona chléir shóir
shrúamaig:
ó Mainistir máinig
féil bán Buiti búadaig.
F. vi. idus
Decembris. 1365] Buaid n-Ichtbrichtáin umail
da-rrala tar ro-muir.
do Chríst cachain figil
h-i curchán cen choduil.
G. v. idus
Decembris. 1369] It cadlai dí ingein
Ailella nád chlithi:
is
caín slúag a l-laithi,
dí gréin Airthir Liffi.
A. iv. idus
Decembris. 1373] La dá chóicat ógdae
cert-trichae co l-láni,
líth Capitolini,
féil Mo Dímóc
dáni.
B. iii. idus
Decembris. 1377] Damasus la M'
Shenóc
Mugnai tuaith, mag lethan,
féil M' Elteóc cáid
cath-fhir,
co slóg thrén tar trethan.
C. Pridie idus
Decembris. 1381] Tor óir úas cech ler-maig,
gébaid coir frim anmain,
Findén find, frém inmain,
Clúana Iraird adbail.
D. Idibus
Decembris. 1385] Ar laithe n-dil n-dálach
tairset co méit míle,
Báethán Clúana
credlach,
Colomb trednach Tíre.
E. xix. cal.
Ianuarii. 1389] Don-rogra dond ríg-fhlaith
ríg ro ucc ar
siúr,
sab cáid clóithe coïr
Drusus cona
thriúr.
F. xviii. cal.
Ianuarii. 1393] Togairm Fausti
fechtnaig
co cléir chain a thempuil,
la féil Flaind féil impir,
comarbai búain Bennchuir.
G. xvii. cal.
Ianuarii. 1397] Búaid find Ualentini
co cléir cháin
at-róiriss,
féil Mo Beóóc
dígrais
ó Ard chaindlech Cháinroiss.
A. xvi. cal.
Ianuarii. 1401] Ron-snáda slúag Uictoir
iar m-búaid gníma gaile,
co r-risam, án sube,
Íssu már macc Maire.
B. xv. cal.
Ianuarii. 1405] Már-grían inna cland-sa,
Magniu, maith a m-mind-sa,
Diucaill, dían a
n-amm-sa,
ropat fháilti frimm-sa.
C. xiv. cal.
Ianuarii. 1409] Frimm anmain rop fáilid
co n-aidbli a slógaid,
caín
glan-mann Dé dúilig,
Samthann Clúana Brónaig!
D. xiii. cal.
Ianuarii. 1413] Ba brígach iar léri
slúag már imme-rádi,
rerthe úainn for céti
i cóimthecht Ignáti.
E. xii. cal.
Ianuarii. 1417] Itge ind nóib Thomáis,
atnecham ria m-bandaib,
a bás ba scél n-ingir
i n-India iar rannaib.
F. xi. cal.
Ianuarii. 1421] Ronn-ain itge Tuae,
Itharnaisc, nád labrae,
la
h-Éméne
n-geldae
de brú Berbae balbae.
G. x. cal.
Ianuarii. 1425] Paiss ocht cét cáin martrae,
co sescait sóer slechtae,
la m-M' Themnióc dind rígraid,
Clúana fír-maith Fertae.
A. ix. cal.
Ianuarii. 1429] Frestal Luciáni
la m-M' Chua
caín cocrait,
macc Lonáin donn-ecmaic
in n-adaig ré notlaic.
B. viii. cal.
Ianuarii. 1433] In notlaic mór mírbuil
Críst ó Mairi bán-glain
génair la díth n-dorchae,
rí sorchae síl Ádaim.
C. vii. cal
Ianuarii. 1437] Atnecham diar
n-dígdi
Mo Chommóc co n-áni,
cáin-grian guires míli,
ainm sorchae Stepháni.
D. vi. cal.
Ianuarii. 1441] Slán-chotlud Iohannis
i n-Efis, án bordgal,
a bráthair as ardam
la h-Iacoib ordan.
E. v. cal.
Ianuarii. 1445] Airdirc an núall suthain
sech cach cóemdai methil,
cantae túas dia n-athair,
in maccáin ó Bethil.
F. iv. cal.
Ianuarii. 1449] Bid émid a cobair,
in cech úair donn-ecri,
Uictor co slóg
sochlae
la h-Airerán n-ecnai.
G. iii. cal.
Ianuarii. 1453] Écen charcra crochais
slúag már Mansuéti,
la h-Ailbe co n-ógi,
ar-ricfam a fhéli.
A. Pridie cal.
Ianuarii. 1457] Lochán ocus Éndae
Siluester, sóer
talland, dia féil — ní léim
n-imfann — 
ascnam céim for caland.
EPILOGUE
Ón chalaind co araili
ro fersam ar n-íarair:
á Íssu co fírbail
fort-selbai do blíadain!
Buidencech óin-laithi
dos-ruimdemar
remáin,
con-ecmaingsem
eráin,
ar cenn fri cenn
Enáir.
Ba h-énirt ar cumang
h-i corpán as ísliu,
acht ron-sert as úaisliu,
serc ard arbair Issu.
h-Úasal-athraig, fáithi,
do Chríst cíaptar céli,
la dóini i l-láini
ní fessa a féli.
Acht ro fess nád ránic
ard-riched in ríg-sa,
anim din bith búan-sa
acht i n-óen na líth-sa.
Luchtlach lán cech laithi
i l-líg-fhlatha lestur,
iar m-búaid ocus coscur,
do-digset diar frestul!
For nem a con-rúalae
cech laithe dind íre,
ní gó cé ro báige
as mó mílib míle.
De mílib a m-mór-sin
a m-muir m-brígach m-búan-sin,
ní tucsam dind lín-sin
acht ríga na slúag-sin.
Slúaged
caín cech laithi
ata n-aidble bríga,
de cach leith dar túatha
domm-ísat la ríga.
Á rí nóib not-guidiu
is íar scís fom-ruirmius
ro bith-beó it pardus
lasin slóg do-ruirmius!
In rígrad do-ruirmius,
ol is loimm de ro-muir.
cechae co cléir chredail
robet ocomm chobuir!
Cotom-rócbat uili
comm ríg rímter flaithi,
rom-shnáidet mo shruithi
cách co lucht a laithi.
Lucht fris fáilti feraim
cosin cách no charim,
rom-snáidet com fhairinn,
cund, céill, curp com anim.
Nach anim ro ánic
riched, réim as díxu,
ro-icfa as úaisliu
ron-bé bendacht Íssu.
A sobarthan uile
lasin slóg cos' tíagat,
ron-nóebat, ron-mórat
in n-ard-ríg ad-gíallat.
Lán-bendacht ind ríg-sa
cona shlógaib cáinib,
rob-bé úas bar n-dálaib
for Máel Rúain ria
n-dáinib!
Dom-rairbera
m' aite,
co Críst cóem tar dili,
dia bendacht co n-glaini,
la dúthracht a chridi.
A Chríst, cotam-róither
tís túas ar cech mélacht,
frim dúbairt la dillacht
ar écnairc do gérat!
In grafand ro fersam
flatha Críst is colbu,
ar ro thúirsem libru,
con-gaib mór di thorbu.
Is torbe do oscraib
dia m-ba lúrech lére,
ar-peti cech díne
do thoscélad féle.
Cit
suïd
nod-légat
ata lethna lindi,
fil and mór n-ard
n-aille
fris-melat a rindi.
Rí nime co n-ainglib,
asa chlú nád célam,
cach martir ad-rímem
táncatar dia dénam.
Ní soas do-rigni
in lebrán léir laindrech,
acht fortacht ríg ainglech,
Issucán cáin caindlech.
Cáin-shenad domm-ánic
i m-mid-chuairt mo thige
dia chocertad fíaduib
fo ríaguil ríg nime.
Ní h-ane fod-ruair,
is col dúin dia foirglem,
cech nóeb
án co n-idnai
do-rigni a choiptel.
In t-ord inna caiptel
ma beth nech fod-fhúasna,
at-biur fíad in lín-sa
is díthár don t-shlúag-sa.
In slúag conidn-aicert
in lebrán co l-léri,
fria n-estecht co n-óigi
ro cinnset a féli.
Félire ro scrútus
i céin ocus acus,
la dúthracht do-rignius,
do nóebaib do-ratus.
Do-ratsat a m-bendacht
for cach n-óen nod-géba,
do-ragat dia fhrestul
i n-aimsir at-béla.
La bethaid a anmae
h-i flaith gréne gile,
iarna breith sech ingru
for dindgnu secht nime.
Ní dermat na díchell
in cháich nád ro thuirmed,
acht cuimbrigud indsce,
fo shoas do chuibded.
Cé betis secht tengtha
im gin sóee suilgind,
co bráth, mó cech delmaimm,
issed ma do-ruirminn.
Ní roach ná rudrad
in lebrán co l-léri,
acht taithmet nóeb n-óige
la soas fo rédi.
Césu réid ar lebrán
co lúthigi altae,
ní suirge na sotlae
ro chruidi mór partae.
Pairt adbul
Ambrósi,
séis Elair co l-léri,
andgraib
Hironími,
martarlaic Eusébi.
Slóged lebar n-Érenn,
asa trebar tóiden,
ro túrsem a n-dírman,
félire fer n-Góidel.
Fort-gillim cen rudiud
cé roïs a l-lechtu,
ní foigbe la luchtu
félire bas certu.
Is cathir do chomét
a chétul cen merbai,
is múr trén cen dolmai
fri dóini, fri demnai.
Fri Dia is dúbart,
fri Demon is dínert,
is salm sloindes mór-nert,
is félire fír-chert.
Cach óen dia m-ba esnad
a sóer-chetul m-búan-sa,
i m-bith-fhlaith ind ríg-sa
noda-snáidfea in slúag-sa.
Slúag ro-maith ind ríg-sa
lasa tá mo bág-sa,
bes comland an núall-sa
tar a cenn am ráth-sa.
Am ráth-sa dia
ráith-sium
nod-géba cech día,
fort-gillim cen gúa
i m-bith-fhlaith ro m-bía.
La bethaid a anmae
la Críst cóemdae nert-fhlaith,
dia m-ba gnáth co r-ro-chneit
a both slán
ní decmaic.
Mad étal nod-gaba
fo déraib co n-glaini,
fertae amrai ili
do-génatar airi.
Is arrae secht n-oiffrend
mad nóeb arid-léga,
is arrae trí cóecat
don dilmain nod-géba.
Is arrae án aurtaig
na féli-si uile,
is nóebad a anmae,
is tróethad a thuile.
Is fír-thabart coibsen,
is arrae trí tredan,
do chách phurt í canar
ernaigthe céit chredal.
Is cretar, is communn,
is cantaic for salmaib,
is dídnad do chredlaib,
is écnairc do marbaib.
Is todiuscud
etlae
cid dúrdae a chride,
do-formaig a anae,
berthi h-i flaith nime.
Is lúrech im chrabud
fri aslaige demnae,
is diórad figle,
is íccid cech thedmae.
Is écnairc i m-bethu
fri h-omun cech báeguil,
is nóebad do gnímaib,
is tinbúanad sáeguil.
Is foillsiugud fertae,
do-formaig cech m-bordgal,
do-beir grád as ardam,
is cumgabáil ordan.
Is auromun Fíadat,
is serc deodae daingen,
is indarbae demnae,
is tochuiriud aingel.
It adamrai uili
na fertae ad-fíadam,
bendacht for cech n-duine
ar-da-légfa íaram.
Co m-bad h-ed no gessed
don Chommdid co m-maissi,
míl úre ní promfat,
ní lobfat a thaissi.
A anim cen chosnam
i r-riched co n-gili,
dia éis íarna ríchtain
íccfaid drucht a ligi.
La taithmet a féle
ronn-ain gréss a n-guidi:
nicon saethar madae,
da-ruirmisem uili.
Ind rígrad do-ruirmius,
is ocus ar cundu,
iar tuirim a féle
do-rímiub a n-drungu.
Drong árchaingel nime,
im Michél sóer sobail,
la nói n-grád ríg
rathmair
cathrach in Ríg romair.
Drong rerach im Nóë
tar sál-muire sretha,
céli ind Ríg flaith-gil,
ba h-ed aithgin m-betha.
Drong fáithe imm Esaiae
proféta cáin canmae,
uasal-athraig guidme,
la h-Abraham n-amrae.
Drong apstal imm Phetar
co n-desciplaib Íssu,
Pól prímdae cen eclai,
cenn ecnai as díxu.
Drong martir im Stefan,
doss órdae co n-glaini,
ancharait imm Shen-Phól,
drong nóeb-úag im Mairi.
Drong nóeb-epscop Romae
imm Phetar án bordgal:
epscoip Ierusalem,
la h-Iacob n-ordan.
Drong epscop i n-Antuaig,
la Petar breo prímdae,
epscoip Alaxandriae,
la Marc rúad-gorm rígdae.
Drong nóeb Honoráti,
cath-míl sochlae slúagach,
drong ecnai ro rígad,
la Benidecht m-búadach,
Drong airdirc Giurgí,
ní dedbul fri fethim,
nach macc do-chuaid martrai
la Hirúath i m-Bethil.
Drong sacart ad-ropart
corp Chríst césta cruiche
dom chobair cech laithe
la h-Árón sab sruithe.
Drong manach imm Antón,
ata rúndai retha,
la Mártain míl catha,
drong ard-nóeb in betha.
Drong úasal-nóeb
n-Érenn
la Pátric as ardam,
Columb Cille con-gaib
co n-drongaib nóeb n-Alban.
Drong dédenach
dermar,
for-chenna cáin gébenn,
sanct Brigit íar m-búadaib
co n-úagaib na h-Érenn.
Inna druing-sea uili
co n-ard-rígaib sóeraib,
dom chobair, cléir gelbán,
slóg dermár do nóebaib.
Cech nóeb bói, fil, bías
co bráth, brígach fo-dail,
i coimthecht Críst credail,
ro bet ocom chobair.
Ro bet ocom chobair
for nim ocus talmain,
co tísat i m-buidnib
do chungnam frimm anmain.
M' anim, mo chorp cnedach,
céin bete fri sóithar,
ro bet ocom dídnad
ind rígrad ad-róithach.
Ad-róithach in rígraid
forsa raba íarar:
á Íssu co fírbail
ata-teoch-sa íaram.
Iar tuirim na n-drong-sa,
á ard-rí nád chlithi,
á Chríst dianda chéle,
miserére michi.
Miserére michi,
á ríg-fhlaith for tuiliu
á Íssu not-caru,
á Dé móir not-guidiu.
A Dé móir not-guidiu,
cluinte mo chneit trúaig-se,
ro-beó iarsin báig-se
i m-bith-gnáis int shlúaig-se!
In slúag mór do-rímu
at-bath in cech béscnu,
frit, á Chríst as
úaisliu,
ad-sluindiu a chéstu.
Ad-sluindiu a fuili
fír-ennca for róenu,
ad-sluindiu a
n-áltu,
a l-laignea
tria tóebu.
Ad-sluindiu a cneta,
a n-osnada fégi,
frit, á Chríst, com
thrúaigi,
ad-sluindiu a féli.
Fri tudrach in domuin,
ol is mór a dínert,
immut-sa co m-bán-tlacht
ad-sluindiu a sírecht.
Ad-sluindiu a spirtu
it ríg-fhlaith co m-maissi,
duit-siu, ol it fissi,
ad-sluindiu a taissi.
Nach itge no guidiu
duit-siu arnách n-éra;
tara n-gnúissi bána
ad-sluindiu a n-déra.
Ad-sluindiu do riched,
a n-deramrae n-daingen,
ó medón co h-imbel
co nóeb-airbrib aingel.
Ad-sluindiu cech n-audpairt
ad-roipred fo bróenaib
do chorpán ís nélaib
for altórib nóebaib.
Ad-sluindiu núall m-búada
cías cach macc lére,
bróenán fola h-úare
tria thóebán fodéne.
Do dóenacht, do déacht,
lat nóeb-Spirut n-delbdae,
ad-sluindiu do thuidme
lassin n-Athair nemdae.
Ad-sluindiu lat nóebu
frit a n-óg no ráidiu,
condom-roib it rígu
na ní ara m-báigiu.
Nach bág forsa torchair
mo menmae múad medrach,
la béim dim churp cuimnech
ro gé duit do theglach.
Cluinte lat, á Íssu,
do deórudán lobur,
ferr lium indás anad
scarad frisin n-domun.
Co r' ícthar mo barae
la logud mo guide,
ní diultach mo charae,
ad-sluindiu frit uile.
Aille, á chliar nime,
nech úaib ardom-thúassi,
cen buith i bar n-gnáissi
is mór fodom-glúassi.
Fom-glúaissi mór n-dubai
sund ís
ríched rind-mas,
ol is maith for comgnas
is tromm form for n-ingnas.
Con-icid mo chobair,
ol is mór for n-gaire,
slánaigid mo chride
ar écnairc Maicc Maire! Mór cumce i táu-sa
i corpán chóel chodail,
it móra mo chinaid,
con-icid mo chobair.
Manod-techtaid dé-sheirc
cona tuirim téchti,
bói sund dúib i n-ísli
bochtán fris-mbad dénti.
Ma choníssid coicsed
ba mithig far tíchtu,
atá sund as h-uatiu
dedblén de thúaith Íssu.
Cé ní eslind lib-si
ar gnúis ind ríg nél-sa,
ol am dedblén trúag-sa
cen chobair mo dér-sa.
Á drong nóeb secht nime,
ol is mór for n-gaire,
slánaigid mo chride
ar écnairc Maicc Maire.
Ar écnairc ind ríg-sa
frisn-agar an núall-sa,
fa-rith asint shním-sa,
in pauperán trúag-sa.
Cid trúag lasna bráithrea
na guidi-se uili,
duit, á Chríst, in tráth-sa
ro gád-sa mo guidi.
Guidiu itge n-aile
tar cenn fer in betha,
á Choimmdiu na flatha,
á rí beres bretha!
Bés níp aill do dáinib
in dúbart-sa uile,
diar n-éis arnáp barae,
cóemchloither in guide
In guide ron-gád-sa
ní ar ulc fri dóini,
ferr lium indás anad
scarad frisin clóini.
Cluinte lat, á Íssu,
á Chríst dianda chéle,
ro ere-siu uile
guide cech maicc lére.
Guide cech maicc lére,
á Choimmdiu, ní h-espae,
ro ere-siu doaib
mad coair a n-gestae.
Mad coair a n-gestae,
á rí con-ic talmain,
a curpu ro sóerae,
ro nóebae a n-anmain.
Anim cech maicc bethad
is triut ro nóebad,
síl n-Ádaim as díxu,
la h-Íssu ro sóerad.
On metrical grounds Rudolf Thurneysen (in Le mètre
irlandais rinnard, Revue Celtique 7 (1886) 87-90: 89) considers that lines
441-556 are interpolated by a later poet.
Rom-shóerae, á Íssu,
mo chorp ocus m' anmain
ar cech ulc do-chuissin,
fris-oirg forsin talmain.
Rom-shóerae, á Íssu,
á Choimmdiu cáin comul,
amail sóersai h-Éli
la h-Enóc
don domun.
Rom-shóerae, á Íssu,
ar cech ulc for íre,
amail sóersai Nóë
macc Lamech din díle.
Rom-shóerae, á Íssu,
á rí glésse glandae,
amail sóersai Abram
de lámaib na Caldae.
Rom-shóerae, á Íssu,
á rí rúndai rathmar,
amail sóersai Loth
de pheccad na cathrach.
Rom-shóerae, á Íssu,
á rí úasail amri
amail sóersai Iónas
de brú céti
magni.
Rom-shóerae, á Íssu,
it ríched
i rathach,
amail soersai Ísac
de lámaib a athar.
Rom-shóerae, á Íssu,
lat nóebu tan tíastae,
amail sóersai Teclam
de ginól
na bíastae.
Rom-shóerae, á Íssu,
ro éra do máthre,
amail sóersai Iacób
de lámaib a bráthre.
Rom-shóerae á Íssu,
ar cech n-olc nád rachrad,
amail sóersai Ióain
de neim inna nathrach.
Rom-shóerae, á Íssu,
ar iffern co trógi,
amail sóersai Dauíd
de gail claidib Góli.
Rom-shóerae, á Íssu,
ro sóerais na h-uili,
Susannam co n-ordun
iarsind fhorgul fuirri.
Rom-shóerae, á Íssu,
ar écnairc do báge,
amail sóersai Ninuén
i n-aimsir na pláge.
Rom-shóerae, á Íssu,
glé lim atom-didmae,
amail sóersai popul
Israël de Gilbae.
Rom-shóerae, á Íssu,
a Choimmdiu as deodam,
amail sóersai Daniél
assin chuithi leoman.
Rom-shóerae, á Íssu,
a rí sochlai sóbis,
amal sóersai Moysén
de manu Farónis.
Rom-shóerae, á Íssu,
mór-fhertae
do-rignis,
amail sóersai maccu
de camíno ignis.
Rom-shóerae, á Íssu,
a rí cecha clainde,
amail soersai Tóbe
de thróge na daille.
Rom-shóerae, á Íssu,
ar écnairc do martrae,
Pól Petar fíad rígaib,
de dígail na carcrae.
Rom-shóerae, á Íssu,
ar accais cech thedmae,
amal sóersai Iób
de fhochidib demnae.
Rom-shóerae á Íssu,
á Chríst, ní rop
áilsed,
amail sóersai Dauíd
ar Shauul dia tháinsem.
Rom-shóerae, á Íssu,
ar écnairc do máthre,
amal sóersai Ióséph
de lámaib a bráthre.
Rom-shóerae, á Íssu,
á rí benedicte,
Israél co nóibi
de dóiri Égipte.
Rom-shóerae, á Íssu,
ol is frit mo chairde,
amail soersai Petar
de thonnaib na fairge.
Rom-shóerae, á Íssu,
ar iffern n-gér n-genech,
amail sóersai Ióain
assin dabaig thened.
Rom-shóerae, á Íssu,
á rí úas na flathib,
amail sóersai Samsón
térnae assin chathir.
Rom-shóerae, á Issu,
m' anmain ar cech n-dígail,
amail sóersai Mártain
ar shacart ind ídail.
Rom-shóerae, á Íssu,
ar écnairc do theglaig,
amal sóersai Pátric
de thonnud h-i Temraig.
Rom-shóerae, á Íssu,
ol is duit am céle,
amal sóersai Cóemgein
de chutaim in t-shlébe.
Rom-shóerae, á Íssu,
it bith-búana t' fherta,
á Chommdiu non-áiliu,
fris-áiliur do thechta.
Tan domm-í techt irguis,
cid i caisc nó chorgus,
rom-shnádat i pardus
ind rígrad im-rordus.
Im-rordus in rígraid
immon ríg úas nélaib,&c.
FINIT. amen